Terap elemen jujur, amanah, integriti dalam jiwa mahasiswa -Agong

(Sidang pertama istiadat turut menyaksikan Al-Sultan Abdullah menganugerahkan ljazah Doktor Falsafah kepada 89 graduan dalam pelbagai bidang dan 14 orang penerima Anugerah Graduan Terbaik tahun 2022)

SHAH ALAM, 14 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertitah, masyarakat yang jujur, amanah dan berintegriti menjadi prasyarat bagi kejayaan sesebuah negara.Sehubungan itu, Al-Sultan Abdullah yang merupakan Canselor Universiti Teknologi Mara (UiTM) usaha untuk memperkukuh integriti nasional dan etika amalan kerja yang baik oleh setiap warganegara, hendaklah dipupuk dan dibentuk di setiap institusi pengajian tinggi di seluruh negara. "Justeru para mahasiswa pada hari ini yang bakal mewarisi tamadun negara hendaklah ditanam dan dibentuk dengan nilai jati diri yang tinggi serta karektor individu yang sentiasa jujur dan amanah."Justeru beta ingin menyeru kepada semua institusi pengajian tinggi untuk menerapkan elemen- elemen kejujuran ,amanah dna integriti dalm setiap jiwa mahasiswa," titah baginda pada istiadat konvokesyen Universiti Teknologi Mara (UiTM) ke-93 di Dewan Agung Tuanku Canselor (DATC) UiTM Shah Alam, di sini.Turut berangkat ke majlis tersebut adalah Raja Permaisuri Agong, Tunku Hajah Azizah Aminah Maimunah Iskandariah; Sultan Selangor Sultan Sharafuddin Idris Shah dan Tengku Permaisuri Selangor Tengku Permaisuri Norashikin.

(Dari kiri Sultan Selangor Sultan Sharafuddin Idris Shah, Al-Sultan Abdullah, Raja Permaisuri Agong, Tunku Hajah Azizah Aminah Maimunah Iskandariah dan Tengku Permaisuri Selangor Tengku Permaisuri Norashikin pada istiadat konvokesyen Universiti Teknologi Mara (UiTM) ke-93 di Dewan Agung Tuanku Canselor (DATC) UiTM Shah Alam, di sini)

Al-Sultan Abdullah bertitah supaya graduan sentiasa merebut segala peluang pekerjaan yang ada dan sentiasa berusaha ke arah kebaikan serta hendaklah jujur pada sebilang masa.Titah baginda, agama Islam dan semua agama di dunia mengutuk dan mencela amalan rasuah kerana ia adalah bagai sebuah barah yang boleh menghancurkan sebuah tamadun."Sejarah kerap kali membuktikan bahawa jatuh atau bangunnya sesebuah negara adalah berkait rapat dengan sikap jujur, amanah dan integriti seperti dalam catatan sejarah melayu "Sulatus Al-Salatin."Tun Sri Lanang meriwayatkan bagaimana runtuhnya kerajaan Melaka yang terbina ratusan tahun lamanya akibat perbuatan rasuah Bendahara Seri Maharaja," titah baginda.Seramai 27,287 keseluruhan graduan akan menerima ijazah dan diploma dalam bidang masing-masing pada Istiadat Konvokesyen yang berlangsung secara bersemuka bermula hari ini hingga 6 Julai.Sidang pertama istiadat turut menyaksikan Al-Sultan Abdullah menganugerahkan ljazah Doktor Falsafah kepada 89 graduan dalam pelbagai bidang dan 14 orang penerima Anugerah Graduan Terbaik tahun 2022.


Tengku Permaisuri Selangor Pro-Canselor UiTM baharu

(AL-SULTAN Abdullah (dua kanan) berkenan mewasalkan pemasyhuran Tengku Permaisuri Norashikin sebagai Pro-Canselor UiTM yang baharu/FOTO BERNAMA)

SHAH ALAM, 14 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah yang juga Canselor Universiti Teknologi Mara (UiTM) hari ini berkenan mewasalkan pemasyhuran Tengku Permaisuri Selangor Tengku Permaisuri Norashikin sebagai Pro-Canselor UiTM yang baharu. Pemasyhuran Tengku Permaisuri Norashikin sebagai Pro-Canselor UiTM yang baharu bagi tempoh 18 Oktober 2021 hingga 17 Oktober 2024 diadakan sempena Istiadat Konvokesyen UiTM ke-93 di Dewan Agung Tuanku Canselor UiTM, di sini.Turut berangkat Raja Permaisuri Agong Tunku Hajah Azizah Aminah Maimunah Iskandariah dan Sultan Selangor Sultan Sharafuddin Idris Shah. Hadir sama Naib Canselor UiTM Prof Datuk Dr Roziah Mohd Janor. Sementara itu, Al-Sultan Abdullah dalam titahnya menzahirkan rasa bertuah dan berbesar hati untuk menyempurnakan pemasyhuran Tengku Permaisuri Norashikin sebagai Pro-Canselor UiTM yang baharu.

(Pemasyhuran Tengku Permaisuri Norashikin sebagai Pro-Canselor UiTM yang baharu bagi tempoh 18 Oktober 2021 hingga 17 Oktober 2024 diadakan sempena Istiadat Konvokesyen UiTM ke-93 di Dewan Agung Tuanku Canselor UiTM di Shah Alam)

Titah baginda pemasyhuran itu amat bertepatan kerana UiTM sebuah universiti yang mempunyai nilai warisan sejarah yang sarat ikatan pertalian dengan Selangor.“Semoga dengan pemasyhuran ini akan membuka lembaran baharu bagi UiTM untuk terus dimartabatkan sebagai institusi pengajian awam yang unggul di negara,” titah baginda.Istiadat Konvokesyen UiTM ke-93 (Nov 2020) kali ini berlangsung secara bersemuka bermula hari ini hingga 6 Julai menyaksikan seramai 27,287 graduan akan menerima sijil penganugerahan ijazah dan diploma dalam bidang masing-masing. Daripada jumlah itu, seramai 169 graduan akan menerima Ijazah Doktor Falsafah; 1,243 Ijazah Sarjana; 62 Profesional; 163 Diploma Lepasan Ijazah; 9,024 Ijazah Sarjana Muda dan 16,626 graduan menerima Diploma. -BERNAMA


MOM sasar tujuh pingat emas di Birmingham

KUALA LUMPUR, 14 Jun - Majlis Olimpik Malaysia (MOM) meletakkan sasaran realistik tujuh pingat emas pada temasya Sukan Komanwel 2022 di Birmingham yang dijadual bermula 28 Julai hingga 8 Ogos ini.Gimrama, Boling Padang, Angkat Berat, Skuasy dan Powerlifting akan menjadi sandaran utama bagi merealisasikan sasaran tersebut.Menurut Presiden MOM, Tan Sri Mohamad Norza Zakaria biarpun penyertaan kali ini sedikit berkurangan berbanding purata 170 atlet edisi 2018 namun beliau tetap yakin dengan kemampuan dimiliki kontinjen Malaysia.

(Presiden MOM Tan Sri Mohamad Norza Zakaria)

"Bagi kategori A minimum kedudukan 4 terbaik keatas, untuk kategori B minimum 8 teratas. Terdapat dua cara untuk atlet-atlet layak dipilih untuk ke temasya komanwel Birmingham 2022, iaitu melalui kejohanan kelayakan dan melalui slot dua kuota terbuka yang diperuntukkan oleh persekutuan sukan komanwel," kata Mohamad Norza di sini.Dalam pada itu, MOM turut sebulat suara memilih atlet angkat berat, Bonnie Bunyau Anak Gustin dan atlet skuasy, Sivasangari Subramaniam sebagai Pembawa Jalur Gemilang pada temasya Birmingham nanti.


Tarikh PRU15 belum diputuskan

PUTRAJAYA, 14 Jun - UMNO masih belum membuat ketetapan berhubung tarikh pelaksanaan Pilihan Raya Umum ke-15 (PRU15) dan gesaan supaya PRU15 diadakan segera hanyalah pandangan individu.Menteri Komunikasi dan Multimedia (MenKOMM) dan Ahli Parlimen Ketereh, Tan Sri Annuar Musa berkata berkata hanya kepimpinan tertinggi parti yang layak dan mempunyai autoriti untuk bercakap soal PRU."Biarlah presiden, timbalan presiden atau T5 (lima pemimpin tertinggi UMNO), itulah orang-orang yang berautoriti untuk bercakap soal bila (PRU)."Setakat yang saya tahu dan saya rasa saya tidak salah, parti belum lagi memutuskan apa-apa," kata Annuar ketika diminta mengulas kenyataan Ahli Majlis Tertinggi UMNO Datuk Dr Mohd Puad Zarkashi yang menyelarnya kerana menolak gesaan supaya PRU15 diadakan segera.Annuar berkata kerajaan hari ini dibentuk daripada gabungan pelbagai parti dan setiap parti berhak menyatakan pandangan mereka bilakah masa yang sesuai untuk membubarkan Parlimen."Bila nak bubar kerajaan, selain UMNO, parti-parti lain juga berhak untuk nyata pandangan sebab kalau setakat UMNO saja bubar atau Barisan Nasional (BN) saja (bubar) atau kita tak teruskan (dan) kita keluar dengan 42 (Ahli Parlimen), kalau 80 (Ahli Parlimen) yang lain masuk, kerajaan tetap ada."Parti kata T5 akan bermesyuarat dengan perdana menteri, itupun belum buat apa-apa keputusan. Soal tajuk pilihan raya tidak berbangkit, lebih baik tumpu kerja masing-masing," katanya.

Mengenai desakan sesetengah pihak agar PRU segera diadakan kerana terdapat usaha mahu menjatuhkan Perdana Menteri Datuk Seri Ismail Sabri Yaakob, Annuar menafikan perkara itu."Ini adalah penggal kelima Parlimen ke-14. Penggal kelima memang penggal pilihan raya. Jadi kalau orang bercakap tentang pilihan raya, memang inilah masanya."Pada saya tak kisah siapa-siapa boleh beri pendapat, tak ada betul atau salah. Saya sudah beri pendapat saya. Kalau BN, parti saya sudah sedia, segerakanlah pilihan raya," katanya lagi.Annuar berkata kerajaan pimpinan Ismail Sabri adalah stabil dan komited untuk meneruskan segala kerja yang telah diputuskan dan diasaskan dalam pentadbirannya."Ada orang kata kerajaan ini lemah, saya kata kerajaan ini kuat. Tidak pernah berlaku dalam sejarah Malaysia, satu kerajaan yang didukung bersama anggota Parlimen kerajaan dan pembangkang."Saya dah jadi menteri banyak penggal, belum ada satu kerajaan yang tertulis hitam putih, pembangkang dan kerajaan sanggup menyokong perdana menteri sehingga perdana menteri mempunyai sokongan lebih dua pertiga," katanya.Annuar dalam pada itu berkata Parlimen Ketereh telah membuat persiapan kerana PRU15 akan berlaku dalam tempoh 10 bulan."Daripada bercakap bila (PRU), lebih baik kita buat persediaan, itu lebih penting," katanya kepada media selepas Majlis Anugerah Perkhidmatan Cemerlang (APC) Tahun 2021 Kementerian Komunikasi dan Multimedia di sini.- BERNAMA


Peladang ayam dikesan kenakan caj tersembunyi

KUALA NERUS, 14 Jun - Kementerian Perdagangan Dalam Negeri dan Hal Ehwal Pengguna (KPDNHEP) Terengganu mengesan terdapat peladang ayam yang mengenakan caj tersembunyi terhadap pemborong sehingga menyebabkan kenaikan harga bahan makanan itu di pasaran.Pengarahnya, Saharuddin Mohd Kia berkata pihaknya telah melakukan pemeriksaan di peringkat pemborong dan mendapati terdapat peladang yang mengenakan upah tangkap sebanyak 70 sen bagi sekilogram ayam kepada pemborong.Tindakan itu, kata beliau menyebabkan pemborong terpaksa menanggung tambahan kos yang akan dikenakan pula kepada golongan peruncit dan pengguna."Dalam invois, harga yang diberikan oleh peladang kepada pemborong adalah menepati kadar sepertimana yang ditetapkan kerajaan iaitu RM5.60 sekilogram.

(Saharuddin bercakap kepada pemberita selepas melakukanpemeriksaan di satu daripada premis pemborong ayam terbesar di Terengganu)

"Tetapi pada masa sama, peladang turut mengenakan caj luar atau tersembunyi iaitu upah tangkap sebanyak 70 sen sekilogram," kata Saharuddin di sini.Menurut Saharuddin, perkara tersebut tidak sepatutnya berlaku kerana pihak kerajaan telah memberi subsidi khas kepada golongan peladang bagi menampung kos input seperti import makanan ayam dan sebagainya.Justeru, KPDNHEP akan melakukan siasatan dengan segera bagi melihat sama ada peladang tersebut telah menerima subsidi daripada pihak kerajaan atau sebaliknya."Kita akan siasat perkara ini kerana sebelum Perintah Kawalan Pergerakan (PKP) dahulu caj-caj begini tidak ada."Apabila peringkat ladang mula dengan mengenakan caj sebegini, ia akan turut menjejaskan peringkat pemborong dan peruncit yang juga akan menaikkan harga dengan alasan terpaksa menanggung kos pengangkutan, ais, plastik dan upah potong ayam," katanya.Susulan itu, beliau memberi amaran supaya peniaga mematuhi skim harga maksimum ayam yang ditetapkan hingga 30 Jun ini.Katanya, anggota penguat kuasa KPDNHEP sentiasa menjalankan pemeriksaan di premis jualan ayam dan setakat ini seramai 10 peruncit serta 12 pemborong telah dikenakan kompaun kerana melanggar peraturan tersebut. - BERNAMA


Azam nafi kes Mara Corp digugurkan

(Azam Baki pada Majlis Anugerah Media SPRM 2021 di Putrajaya)

PUTRAJAYA, 14 Jun-Suruhanjaya Pencegahan Rasuah Malaysia (SPRM) menafikan dakwaan kes salah guna kuasa membabitkan MARA Corporation (MARA Corp) digugurkan.Ketua Pesuruhjaya SPRM Tan Sri Azam Baki berkata, sebaliknya pihaknya telah menyiasat dan mengemukakan pandangan kepada Jabatan Peguam Negara untuk melakukan pertuduhan berhubung kes integriti dan salah guna kuasa"SPRM telah menghantar kertas siasatan kepada Jabatan Peguam Negara berhubung kes itu untuk dikaji dan telah mencadangkan nama beberapa pihak untuk dituduh," katanya.Media sebelum ini melaporkan Jabatan Peguam Negara akan mendakwa tiga pegawai Mara Corp."Setakat ini tiada sebarang pemakluman daripada Jabatan Peguam Negara yang mengatakan kes tersebut tidak akan dituduh.“Pendirian kami, kita telah siasat dan pandangan kami ada keterangan memadai dan mencukupi untuk mencadangkan beberapa pertuduhan kepada beberapa pihak,” katanya kepada pemberita selepas Majlis Anugerah Media SPRM 2021 di Ibu Pejabat SPRM di sini.Isu salah guna kuasa dan salah urus MARA Corp didedahkan media sosial yang turut melampirkan enam halaman surat berhubung isu integriti pegawai agensi berkenaan.Lima pegawai agensi itu yang dikaitkan dengan dakwaan terbabit telah membuat laporan di Balai Polis Dang Wangi di Kuala Lumpur bagi menafikan terbabit dengan perbuatan seperti didakwa.

(Ibu Pejabat SPRM, di Putrajaya/FOTO BERNAMA)

Pada 5 Februari, SPRM mengesahkan menerima satu laporan berhubung dakwaan isu integriti melibatkan beberapa pegawai kanan MARA yang sedang disiasat secara dalaman oleh agensi itu.SPRM pada 7 Februari lalu turut menyerbu dan merampas beberapa dokumen daripada MARA, MARA Corp dan sebuah syarikat setiausaha korporat.Sementara itu, mengulas berhubung Bantuan Perundangan Bersama (MLA) yang dipohon pihak berkuasa Perancis, Azam berkata pihaknya masih berbincang dengan Pejabat Peguam Negara.Ia bagi siasatan projek pembinaan infrastruktur pengangkutan awam membabitkan Transit Aliran Massa (MRT)."Setakat ini kerajaan Malaysia belum luluskan permohonan pihak berkenaan disebabkan terdapat isu undang-undang yang perlu diteliti."Selepas selesai perbincangan dengan Pejabat Peguam Negara, SPRM perlu menunggu respons dari Perancis mengenai maklumat yang akan ditawarkan kepada mereka."Mereka hanya memohon berhubung pegawai awam dan entiti negara kita yang terbabit dalam suapan sebuah syarikat."Bagaimanapun kita belum lagi memberi respons kerana ia membabitkan isu penguatkuasaan undang-undang," katanya.


SKMM tidak perlu bergantung kepada data syarikat telekomunikasi

PUTRAJAYA, 14 Jun - Suruhanjaya Komunikasi dan Multimedia (SKMM) digesa melaksanakan pemetaan sendiri dan tidak bergantung kepada data atau laporan syarikat telekomunikasi di negara ini.Menurut Menteri Komunikasi dan Multimedia, Tan Sri Annuar Musa perkara tersebut akan dijadikan sebagai audit prestasi syarikat telekomunikasi utama (TELCO) agensi itu.Jelasnya SKMM sebagai badan kawal selia harus bertanggungjawab memastikan jurang digital tidak berlaku di negara ini kerana capaian internet sudah menjadi keperluan hidup setiap masyarakat.

(Annuar ketika berucap dalamMajlis Anugerah Perkhidmatan Cemerlang (APC)Kementerian Komunikasi dan Multimedia (K-KOMM))

"Saya nak lihat MCMC buat pemetaann seluruh negara. Apa sebenarnya, bukan ambil laporan daripada telco. MCMC perlu dan buat sendiri, kemudian buat pemetaan, kemudian buat perbandingan, kerana diluar sana ramai rakyat masih mengeluh. Kita nak MCMC buat pemetaan kedudukan kelajuan sebenar, sebab saya tidak dapat nak jawab macam mana. Saya bercakap mengenai kelajuan sudah mencapai 35 megabait persaat. Apabila pergi kampung-kampung, setiap tempat sekarang ini didapati orang ramai mengadu mengenai mutu perkhidmatan. Dan saya tahu di negara kita, perkhidmatan tidak diberi kepada kerajaan, kita beri pada syarikat yang telah diberikan lesen," kata Annuar di sini.

Sementara itu, Annuar berkata TELCO diminta agar meningkatkan nilai perlaburan mereka bagi menyelesaikan isu berhubung capaian internet seluruh negara terutamanya di kawasan luar bandar dan pedalaman.

Ia termasuk bagi tujuan menaik taraf menara-menara telekomunikasi sedia ada secara lebih agresif.Jelasnya komitmen syarikat telco penting bagi mencapai matlamat kerajaan untuk memastikan semua penduduk menerima capaian internet apabila beralih ke teknologi 4G."Sebab menara ini kini boleh dikongsi dan sekarang juga sudah ada teknologi yang mana satu menara boleh ada sampai enam kemudaha ditempatkan. Mungkin jika tidak dapat sediakan enam kerana berlaku isu berat mungkin boleh empat. Jadi kalau ada sikap lebih terbuka syarikat-syarikat boleh berkongsi maka lebih banyak kawasan boleh dapat liputan daripada semua sekali penyedia perkhidmayan," kata Annuar dalam sidang media selepas menghadiri Majlis Anugerah Perkhidmatan Cemerlang K-KOMM di sini. Beliau menegaskan, rundingan perjanjian perkhidmatan antara syarikat telekomunikasi dengan Digital Nasional Bhd (DNB) bagi pelaksanaan rangkaian 5G negara masih dijalankan dengan tarikh tutup tawaran adalah pada 30 Jun ini.Bagaimanapun katanya, lesen kepada pemain baharu industri telekomunikasi akan dikeluarkan sekiranya rundingan tersebut tidak mendapat sambutan.


Arahan sekatan laman web jual data dikeluarkan - K-KOMM

KUALA LUMPUR, 14 Jun - Kementerian Komunikasi dan Multimedia (K-KOMM) mengeluarkan arahan sekatan kepada pembekal perkhidmatan Internet (ISP) bagi menghalang urusan jual beli data di sebuah laman web terbuka.Menteri Komunikasi dan Multimedia, Tan Sri Annuar Musa berkata tindakan untuk menurunkan laman web tersebut telah dilakukan kira-kira pukul 6.30 petang hari sama selepas isu penjualan data dari laman web tersebut mula didedahkan menerusi laman Twitter pada pagi Ahad lepas."Semakan dan siasatan segera telah dilakukan oleh K-KOMM melalui Jabatan Perlindungan Data Peribadi (JPDP), Suruhanjaya Komunikasi dan Multimedia Malaysia (MCMC) dan CyberSecurity Malaysia (CSM) mengenai kandungan dan latar belakang laman web yang berkaitan, pada hari yang sama."Pada waktu sama, siasatan lanjut yang lebih mendalam sedang dijalankan secara bersepadu oleh Agensi Keselamatan Siber Negara (NACSA), JPDP, CSM, MCMC, Polis Diraja Malaysia dan Bank Negara Malaysia,” kata Annuar dalam kenyataan.

Annuar berkata K-KOMM melalui JPDP dengan kerjasama MCMC dan CSM akan terus memantau dan mengawal selia pemprosesan data peribadi dalam transaksi komersial agar sentiasa menepati prinsip-prinsip di bawah Akta Perlindungan Data Peribadi 2010 (Akta 709)."Keselamatan data peribadi milik kerajaan Persekutuan dan kerajaan negeri pula akan sentiasa dipastikan keselamatannya oleh agensi kerajaan yang berkaitan dan NACSA.“Kerajaan Persekutuan dan kerajaan negeri juga dinasihatkan untuk mengaplikasikan tujuh Prinsip Perlindungan Data Peribadi di bawah Akta 709 sebagai garis panduan atau amalan terbaik supaya keselamatan data peribadi rakyat sentiasa terjaga," katanya.Annuar berkata di bawah Seksyen 130 Akta 709, kesalahan berhubung penjualan data peribadi boleh didenda tidak melebihi RM500,000 atau penjara tidak melebihi tiga tahun atau kedua-duanya sekali.“Kerjasama daripada semua pihak amat penting dalam usaha membendung kes kebocoran, penyalahgunaan atau penjualan data peribadi oleh pihak yang tidak bertanggungjawab,” katanya. - BERNAMA


Pembenihan awan di Bukit Merah ditangguhkan

(Tuan Ibrahim menghadiri taklimat isu bekalan air Bukit Merah di Pusat Informasi Empangan Bukit Merah di Semanggol)

SEMANGGOL, 14 Jun- Operasi Pembenihan Awan (OPA) yang dijadual hari ini sekitar kawasan empangan kolam Bukit Merah ditangguhkan ke satu tarikh yang akan dimaklumkan kelak.

Menteri Alam Sekitar dan Air, Datuk Seri Tuan Ibrahim Tuan Man berkata penangguhan itu berikutan faktor teknikal melibatkan pesawat milik Tentera Udara Diraja Malaysia (TUDM). Sebelum ini, operasi pembenihan awan dicadang dilakukan selama tiga hari bermula hari ini hingga Khamis.  "Dia masih lagi berada pada paras normal 28.5, cuma dia lebih stabil sekarang berbanding beberapa hari lepas."Di pihak kerajaan negeri telah buat keputusan untuk buat pembenihan awan, cuma kita ada masalah sikit dengan jentera dan sebagainya, tapi Insya-Allah masalah ini akan diselesaikan dalam masa terdekat," katanya.

Beliau berkata demikian selepas menghadiri taklimat isu bekalan air Bukit Merah di Pusat Informasi Empangan Bukit Merah, di sini hari ini. Dalam pada itu, bagi mengatasi masalah penyusutan air, pihaknya juga bercadang untuk mendalamkan empangan Bukit Merah selain pembinaan Takungan Air Pinggiran Sungai (TAPS).  Pembinaan TAPS bertujuan memastikan bekalan air tidak terjejas sekiranya berlaku penyusutan air akibat kemarau atau disebabkan pencemaran.


31,598 entiti tidak lapor pendapatan sebenar - LHDN

KUALA LUMPUR, 14 Jun- Lembaga Hasil Dalam Negeri (LHDN) mengesan sebanyak 31,598 entiti terdiri individu, perniagaan, syarikat dan lain-lain yang masih tidak melaporkan pendapatan sebenar.LHDN dalam satu kenyataan hari ini, berkata amaun ketirisan cukai langsung dialami oleh negara dianggarkan bernilai RM665 juta dan nilai anggaran ketirisan itu adalah satu amaun yang signifikan dan mampu memberi impak negatif kepada kestabilan ekonomi negara jika ia tidak segera dibendung.Ia menambah pengesanan entiti itu dibuat berdasarkan maklumat melalui pemilikan aset dan kemampuan entiti terbabit mengambil pinjaman/sekuriti melebihi RM500,000 dan ke atas."Bagi tujuan itu, tempoh masa yang diberikan kepada mereka untuk mengambil tindakan seperti yang dinasihatkan ialah selama sebulan iaitu bermula dari 15 Jun hingga 15 Julai 2022," katanya.

(LHDN dalam kenyataan berkata, amaun ketirisan cukai langsung dialami oleh negara dianggarkan bernilai RM665 juta/FOTO HIASAN BERNAMA)

Selepas tempoh sebulan itu tamat, LHDN akan mengambil tindakan penguatkuasaan cukai seperti audit, siasatan sivil dan siasatan jenayah terhadap entiti dan individu berkenaan yang masih gagal patuh menghantar Borang Nyata Cukai bagi sesuatu Tahun Taksiran, mengemukakan penyata yang salah, dan mengelakkan diri daripada dikenakan cukai."Tindakan siasatan jenayah akan memberi implikasi pendakwaan di mahkamah. Ketidakpatuhan dan pelarian cukai ini dikenakan tindakan mengikut kesalahan di bawah Seksyen 112, 113 dan 114 Akta Cukai Pendapatan 1967," katanya. -BERNAMA


Ubah suai struktur rumah tanpa kebenaran: SPRM tidak terima aduan salah guna kuasa PBT

(Struktur tambahan tanpa kebenaran menggunakan ruang harta bersama yang bukan hak mutlak pemilik dirobohkan Majlis Perbandaran Ampang Jaya di Ampang, 31 Mei lalu/FOTO MPAJ)

PUTRAJAYA, 14 Jun- Suruhanjaya Pencegahan Rasuah Malaysia (SPRM) tidak menerima sebarang aduan berhubung aktiviti rasuah dan salah guna kuasa oleh pihak berkuasa tempatan (PBT) berhubung penyambungan rumah kos rendah di negara ini.Namun, Ketua Pesuruhjaya SPRM, Tan Sri Azam Baki berkata, PBT telah dinasihatkan untuk mengambil tindakan telus berhubung perkara berkenaan.

"Saya tahu ramai buat aduan berkenaan pembinaan tambahan yang tidak dibenarkan, saya nak ulas ada rasuah atau tidak itu bukan masanya"Sebelum ini pihak kami ada menyiasat kes sama yang didapati mempunyai unsur rasuah."Yang terkini, tiada laporan. Mungkin kena semak dengan negeri-negeri juga," katanya.

(Tan Sri Azam Baki ditemui media selepas Majlis Anugerah Media SPRM di Putrajaya)

Namun, beliau berkata pihaknya ada menerima aduan berhubung isu pembinaan haram."Banyak kes diterima mahu PBT melihat isu pembinaan haram ini supaya diambil tindakan," katanya tanpa mengulas lanjut.Beliau berkata demikian selepas menyempurnakan Majlis Anugerah Media SPRM di sini. Terdahulu, tular beberapa keping gambar yang memaparkan rumah kos rendah yang membuat penyambungan tidak dibenarkan oleh PBT yang mengundang kritikan pelbagai pihak terutamanya terhadap PBT yang dikatakan tidak tegas menangani isu terbabit.


Hamid Gurkha meninggal dunia

KLANG, 14 Jun - Pelawak legenda, Hamid Gurkha, 90 tahun menghembuskan nafas terakhir di Hospital Tengku Ampuan Rahimah, Klang akibat penyakit tibi dan beberapa komplikasi lain pada pukul 2.19 petang tadi.

Berita pemergian Allahyarham Hamid atau nama sebenarnya, Abdul Hamid Abdul Rahman disahkan anak bongsunya, Nor Ashita Hamid.

"Dia meninggal pukul 2.19 tadi. Doktor beritahu sejak pagi tadi memang keadaan dia sudah kritikal. Kami sekarang ini masih di hospital, mungkin jenazah akan dibawa ke rumah dan akan dikebumikan mungkin selepas Asar atau pun malam ini. Urusan mandi jenazah akan dibuat di hospital," kata Nor Ashita ketika dihubungi pemberita.

Jenazah allahyarham ketika ini masih berada di hospital untuk melalui beberapa prosedur.


PDN dan BSMM pergiat pengumpulan simpanan darah

KUALA LUMPUR, 14 Jun - Pusat Darah Negara (PDN) dan Bulan Sabit Merah Malaysia (BSMM) hari ini menandatangani memorandum persefahaman (MoU) bagi mempergiatkan pengumpulan simpanan darah negara untuk persiapan kecemasan dan bencana.Pengerusi Kebangsaan BSMM Tan Sri Tunku Puteri Intan Safinaz Sultan Abdul Halim Mu’adzam Shah berkata jalinan itu berupaya meningkatkan hubungan kerjasama antara BSMM dengan PDN dalam pelaksanaan program dan aktiviti penganjuran Kempen Derma Darah di seluruh negara secara rasmi."Sejak lebih 48 tahun lepas, BSMM melalui program Khidmat Kesihatan Komuniti telah mempergiat usaha membudayakan aktiviti pendermaan darah melalui kempen kesedaran serta program derma darah yang dijalankan di tempat awam."Namun kami dapati program kita tak selaras kerana ada sesetengah negeri yang lebih aktif daripada yang lain. Oleh itu, dengan MoU ini diharapkan program kutipan darah selepas ini lebih selaras supaya bekalan darah kepada tabung darah di peringkat negeri dan negara bertambah dan lebih konsisten," katanya ketika berucap pada majlis itu.

Memorandum itu ditandatangani oleh Tunku Puteri Intan Safinaz bersama Pengarah PDN Dr Afifah Hassan bertepatan dengan Hari Derma Darah Sedunia yang disambut hari ini.Sementara itu, Dr Afifah berkata negara memerlukan kira-kita 2,000 beg darah untuk menampung keperluan 1,000 pesakit sehari di seluruh negara."Sehingga kini tiada lagi bahan sintetik yang dapat menggantikan darah. Oleh itu, kami mengharapkan pendermaan yang berterusan daripada semua penderma bagi memastikan bekalan kami mencukupi sepanjang masa terutamanya golongan muda," katanya. - BERNAMA


Kuota Tarif Galakan dibuka Ogos ini

PUTRAJAYA, 14 Jun- Permohonan bagi kuota baharu Tarif Galakan (Fit), sumber bukan Solar sebanyak 187 megawatt akan dibuka pada Ogos ini secara bidaan dalam talian.Menteri Tenaga dan Sumber Asli, Datuk Seri Takiyuddin Hassan berkata kuota secara e-bida itu bertujuan memastikan pembidaan dilakukan secara adil dan kompetitif dengan tawaran tarif yang terendah.Permohonan bagi sumber hidrokuasa kecil akan dibuka pada 2 Ogos 2022 dan 9 Ogos untuk sumber biogas serta biojism. Kuota tersebut merangkumi 30 megawatt masing-masing bagi sumber biogas dan biojism. Manakala 127 megawatt dikhaskan bagi sumber hidrokuasa kecil.

Pembida yang berkelayakan boleh membuat permohonan melalui laman sesawang Pihak Berkuasa Pembangunan Tenaga Lestari (SEDA)."Kerajaan menjangkakan penawaran kuota FiT yang baharu ini bakal menjana nilai pelaburan sebanyak RM1.8 bilion dan mewujudkan kira-kira 550 peluang pekerjaan dalam industri Tenaga Boleh Baharu (TBB)."Tawaran kuota Tarif Galakan ini akan terus menyumbang kepada aspirasi kerajaan untuk mencapai sasaran 31% kapasiti terpasang TBB dalam pembekalan elektrik negara menjelang tahun 2025 dan 40% menjelang tahun 2035," katanya.Beliau berkata demikian dalam sidang media Pengumuman Penawaran Kuota Program Tarif Galakkan Sumber Bukan Solar di Wisma Sumber Asli, di sini hari ini.


Laporan Berita RTM rangkul Anugerah Juri Media SPRM

(Azam (kiri) menyampaikan Anugerah Juri Kategori Media Elektronik SPRM kepada wartawan RTM, Grace Aisyah Kedayan sempena Majlis Anugerah Media SPRM 2022 di Putrajaya)

PUTRAJAYA, 14 Jun - Laporan berita mengenai kes penggodaman data imigresen oleh Radio Televisyen Malaysia (RTM) menang Anugerah Juri Kategori Media Elektronik Suruhanjaya Pencegahan Malaysia (SPRM) 2021.Kemenangan membolehkan wartawan, Grace Aisyah Kedayan membawa pulang sijil penghargaan dan wang tunai RM500.Anugerah disampaikan Ketua Pesuruhjaya SRPM, Tan Sri Azam Baki sempena majlis berlangsung di Ibu Pejabat SPRM di sini, hari ini.Berita bertajuk 'Datuk antara ditahan godam data imigresen dan cetak PLKS palsu' itu disiarkan 13 Mei tahun lalu. Laporan mendedahkan penglibatan lima individu termasuk seorang bergelar Datuk yang direman bagi membantu siasatan kes pengeluaran Pas Lawatan Kerja Sementara palsu kepada warga asing.Penyertaan anugerah tahun ini meningkat berbanding tahun lalu apabila SPRM menerima 24 penyertaan daripada pelbagai media tempatan dengan 14 penyertaan untuk kategori media elektronik dan 10 penyertaan bagi kategori media cetak.

(Ketua Pesuruhjaya SPRM, Tan Sri Azam Baki bersama pengamal media yang merupakan pemenang dan penerima Anugerah Media SPRM di Ibu Pejabat SPRM, Putrajaya)

Sementara itu, Azam berkata dalam ucapannya kerjasama antara media dan SPRM amat digalakkan bagi mendedahkan ekploitasi dan salah laku kuasa dan korupsi dalam masyarakat.Menurutnya lagi, ia selari dengan tema Anugerah Media SPRM kali ini, "Bersama Membanteras Rasuah".Katanya, media perlu kembali kepada prinsip asas iaitu membuat laporan tanpa rasa takut atau pilih kasih dan menyebarkan maklumat yang hanya disemak kesahihannya.Beliau berkata, prinsip itu turut sama dilaksanakan SPRM iaitu sebagai badan penguat kuasa dan pencegahan rasuah, di mana semua siasatan dan laporan yang dibuat mesti berlandaskan fakta serta bukti selain siasatan dijalankan tanpa rasa takut atau pilih bulu."Dalam era media sosial, media perdana menghadapi banyak persaingan untuk menarik minat penonton dan pembaca demi kekal menjadi penyalur maklumat yang utama."Tetapi bagaimana media dapat bersaing dengan 'blogger' dan pengguna media sosial yang langsung tidak terikat dengan apa-apa peraturan dan etika kewartawanan?"Hakikatnya hanya satu cara untuk bangkit daripada kelantangan tanpa kawalan suara media sosial iaitu kembali kepada prinsip asal," katanya, di sini.


KASA terus pantau kegiatan perlombongan 'Lintonite' di Hulu Perak

(Tuan Ibrahim ketika berucap merasmikan Persidangan Pengurus Kanan dan Jurutera Daerah ke-30 Jabatan Pengairan dan Saliran (JPS) Malaysia di Ipoh)

IPOH, 14 Jun- Kementerian Alam Sekitar dan Air (KASA) akan terus memantau kegiatan perlombongan 'Lintonite' yang akan dilaksanakan di kawasan Hulu Perak.  Menterinya, Datuk Seri Tuan Ibrahim Tuan Man berkata walaupun projek perintis tersebut telah mendapat kelulusan Penilaian Kesan Kepada Alam Sekitar (EIA), namun masih perlu dilakukan pengawasan.  Jelas beliau, pematuhan syarat kelulusan laporan EIA penting bagi melancarkan aktiviti perlombongan sepanjang projek agar tidak memberi kesan negatif kepada alam sekitar.  "Saya difahamkan sebagai satu pilot projek cuma dalam konteks EIA mereka mohon bila mereka mematuhi semua syarat-syarat EIA mereka mendapat kelulusan."Tetapi walaupun EIA lulus selepas projek itu kita terus pantau projek tersebut bukan lulus itu sahaja, dia mesti ada monitoring daripada Jabatan Alam Sekitar, JAS khususnya unit EIA, kerajaan negeri dan sebagainya," menurut beliau.

Tuan Ibrahim berkata demikian selepas merasmikan Persidangan Pengurus Kanan dan Jurutera Daerah ke-30 Jabatan Pengairan dan Saliran (JPS) Malaysia, di sini hari ini.  Sebelum ini, Menteri Besar Perak, Datuk Seri Saarani Mohamad memaklumkan pihaknya telah mendapat kelulusan JPS menerusi laporan EIA dalam melaksanakan projek perintis tersebut.  Kerja-kerja melombong sumber mineral baharu itu setakat ini masih belum dimulakan.


Polis Perak siap sedia hadapi PRU-15

(Mior Faridalatrash  (dua dari kanan) pada Perhimpunan Bulanan Ketua Polis Perak Bulan Jun 2022 di Ibu Pejabat Polis Kontinjen Perak hari ini)

IPOH, 14 Jun- Polis Perak sentiasa bersiap sedia untuk menghadapi Pilihan Raya Umum ke-15 (PRU-15).Ketua Polis Perak, Datuk Mior Faridalatrash Wahid berkata antara persediaan yang dilakukan termasuk latihan dalam perkhidmatan kepada pegawai dan anggota terlibat.

(Ketua Polis Perak, Datuk Mior Faridalatrash Wahid)

Jelas beliau, jumlah anggota yang terlibat pada PRU-15 nanti juga dijangka akan meningkat berikutan beberapa faktor berkaitan. "Kita akan kaji baru-baru ini kita telah adakan pertemuan ringkas dengan Suruhanjaya Pilihan Raya (SPR) jadi kita akan rangka, jangka jumlah anggota yang kita gunakan untuk PRU akan datang ini meningkat."Sebab kita sedia maklum mereka berusia 18 ke atas telah dibenarkan untuk mengambil bahagian dan mengundi pada PRU akan datang, kita pihak polis pun kena bersiap sedia," katanya.Beliau menyatakannya demikian kepada pemberita selepas Perhimpunan Bulanan Ketua Polis Perak Bulan Jun 2022 di Ibu Pejabat Polis Kontinjen Perak, di sini hari ini. Tambah Mior Faridalatrash, terdapat kira-kira 10,000 anggota polis yang berkhidmat di Kontinjen Perak.


Kes HFMD tunjuk trend penurunan dua minggu berturut-turut

PUTRAJAYA, 14 Jun- 13,080 kes penyakit tangan, kaki dan mulut (HFMD) dilaporkan di seluruh negara pada minggu epidemiologi (ME) 23/2022 yang berakhir pada 11 Jun 2022, menurun sebanyak 22.9 % berbanding ME 22/2022 iaitu 16,954 kes.Kementerian Kesihatan Malaysia (KKM) dalam kenyataan berkata, jumlah kes mingguan menunjukkan trend penuruan sejak ME 22/2022 selepas mencapai kemuncak pada ME 21/2022.Walaupun terdapat trend penurunan kes HFMD selama dua minggu berturut-turut, orang awam diingatkan agar mengamalkan langkah-langkah pencegahan bagi mengelakkan diri dan ahli keluarga daripada dijangkiti."KKM juga ingin menasihati ibu bapa atau penjaga kepada kanak-kanak yang mempunyai tanda-tanda jangkitan HFMD agar tidak membawa anak ke tempat-tempat awam, sekolah, taska, tadika dan pusat asuhan kerana boleh merebakkan jangkitan kepada kanak-kanak lain,' kata kenyataan itu.

(Kumulatif kes HFMD tahun 2022 mengikut negeri sehingga 11 Jun 2022/KKM)

Pengusaha dan pengasuh di taska, tadika dan tabika pula dinasihatkan agar sentiasa memastikan premis termasuk peralatan dan perkakasan yang digunakan oleh kanak-kanak dibersihkan setiap hari.Selain itu, "buat saringan di pintu masuk premis bagi memastikan kanak-kanak tiada tanda-tanda jangkitan HFMD. Kanak-kanak dengan gejala dinasihatkan supaya tidak hadir ke sekolah bagi mengelakkan jangkitan kepada kawan-kawan," tambahnya.


Pemergian Tun Arshad, negara kehilangan tokoh pejuang pendidikan - PM

KUALA LUMPUR, 14 Jun- Perdana Menteri, Datuk Seri Ismail Sabri Yaakob mengucapkan takziah kepada seluruh keluarga Tun Arshad Ayub, 93, atas pemergian ahli akademik dan pendidik terbilang itu yang meninggal dunia awal pagi tadi.Beliau berkata negara kehilangan seorang tokoh yang sangat berjasa dan meninggalkan legasi yang tidak ternilai untuk Keluarga Malaysia.“Perginya tokoh pejuang pendidikan yang amat besar sumbangannya pada negara. Allahyarham adalah seorang pendidik berpandangan jauh yang memberi impak besar kepada pendidikan negara.“Legasi Allahyarham khususnya menubuhkan Universiti Teknologi MARA (UiTM) telah melahirkan banyak profesional dan juga usahawan tekno Melayu di negara ini. Kini universiti tersebut telah melahirkan lebih 700,000 siswazah,” katanya dalam hantaran di Facebook.

Ismail Sabri berkata Allahyarham juga menunjukkan pencapaian yang luar biasa dalam semua bidang yang diceburi, antaranya turut terlibat merancang agenda pembangunan negara khususnya pada era selepas kemerdekaan negara yang menjadi teras pentadbiran Perdana Menteri kedua, Tun Abdul Razak dalam memacu Dasar Ekonomi Baru (DEB).Katanya keazaman, kebijaksanaan dan kerja keras Allahyarham tanpa mengenal erti penat lelah untuk negara serta seluruh Keluarga Malaysia wajar diteladani.“Saya dan Keluarga Malaysia mengucapkan takziah buat seluruh ahli keluarga Allahyarham. Semoga roh Allahyarham dicucuri rahmat Allah SWT dan ditempatkan bersama-sama roh orang yang beriman dan beramal soleh. Al-Fatihah,” katanya. Allahyarham sebelum ini dilapor dimasukkan ke Unit Rawatan Rapi (ICU) sejak Selasa lepas kerana masalah kesihatan.Allahyarham meninggalkan seorang isteri Toh Puan Zaleha Mohd Arshad dan tujuh orang anak iaitu lima lelaki dan dua perempuan.-BERNAMA


Dua pekerja maut di stadium dipercayai terjatuh pada ketinggian 27 meter

JOHOR BAHRU, 14 Jun- Dua mangsa yang dilaporkan maut di Stadium Sultan Ibrahim, Iskandar Puteri semalam, dipercayai terjatuh dari bumbung kanvas ke atas pagar 'British Reinforced Concrete' (BRC) stadium pada ketinggian dianggarkan 27 meter. Pengarah Jabatan Keselamatan dan Kesihatan Pekerjaan (JKKP) Johor Husdin Che Amat berkata jabatan itu telah menghantar sepasukan pegawai penyiasat untuk menjalankan siasatan berhubung kes kemalangan itu yang melibatkan dua lelaki warga tempatan berusia 34 dan 35 tahun."Hasil siasatan awal mendapati bahawa kedua-dua mangsa yang bekerja sebagai juruteknik ditugaskan secara berpasangan bagi membuat kerja-kerja pembersihan bumbung kanvas stadium menggunakan teknik ‘rope access’ di atas kawasan berdekatan pintu masuk Gate A berhadapan Ibu Pejabat Kelab Johor Darul Ta'zim (JDT)."Bagaimanapun, kedua-dua mangsa dilaporkan terjatuh dari atas bumbung kanvas ke atas pagar BRC (anggaran ketinggian 27 meter) dan meninggal dunia di tempat kejadian," katanya dalam kenyataan hari ini.Mengulas lanjut, Husdin berkata JKKP memandang serius setiap kemalangan serta penyakit pekerjaan yang berpunca daripada aktiviti pekerjaan dan siasatan lanjut akan dijalankan bagi melengkapkan hasil siasatan.Beliau berkata tindakan perundangan akan diambil ke atas pihak yang bertanggungjawab sekiranya terdapat pelanggaran peraturan di bawah Akta Keselamatan dan Kesihatan Pekerjaan 1994."Pekerja yang bekerja di tempat tinggi terdedah kepada risiko bahaya, namun ia boleh dikurangkan sekiranya majikan menggunakan instrumen (peralatan) yang sistematik terdiri daripada tiga proses utama iaitu pengenalpastian hazard (bahaya), penaksiran risiko dan kawalan risiko (HIRARC)."Selain itu, majikan juga boleh merujuk kepada Garis Panduan Pencegahan Jatuh di Tempat Kerja yang dikeluarkan oleh JKKP pada 2007," katanya.

Semalam, dua pekerja pembersihan kontrak di Stadium Sultan Ibrahim di Iskandar Puteri, dilaporkan maut terjatuh ketika membuat kerja-kerja pembersihan di stadium berkenaan kira-kira pukul 12.30 tengah hari.Ketua Polis Johor Datuk Kamarul Zaman Mamat dilaporkan berkata kedua-dua mayat mangsa dibawa ke Hospital Sultanah Aminah (HSA) di sini untuk proses bedah siasat dan kes diklasifikasikan sebagai mati mengejut.


Kerajaan johor kaji semula cuti hujung minggu

JOHOR BAHRU, 14 Jun- Johor kaji semula hari cuti hujung mingguJOHOR BAHRU, 14 Jun- Cuti hujung minggu di Johor yang berbeza antara kerajaan negeri dengan swasta akan dikaji semula.Menteri Besar, Datuk Onn Hafiz Ghazi dalam amanatnya berkata, langkah itu bertujuan membolehkan ibu bapa dan anak-anak berehat pada hari yang sama."Perkara ini akan diumumkan selepas mendapat kaedah yang paling tuntas untuk menyelesaikan perkara tersebut," kata beliau.Pada masa ini, cuti hujung minggu bagi Johor ialah Jumaat dan Sabtu.Ia berikutan titah Sultan Johor Sultan Ibrahim Sultan Iskandar pada 2013 supaya cuti minggu negeri Johor ditukar kepada kepada Jumaat dan Sabtu berkuat kuasa 1 Januari 2014.

(Menteri Besar, Datuk Onn Hafiz Ghazi/Foto fail)


Lelaki maut dihempap forklift yang dikendalikannya

SANDAKAN, 14 Jun- Seorang pengendali forklift maut dihempap oleh jentera angkat-susun itu ketika beliau sedang menjalankan kerja mengangkat sebuah mesin berat di Pelabuhan Sandakan dekat sini pagi tadi.Jabatan Bomba dan Penyelamat Malaysia dalam kenyataan di sini berkata insiden kira-kira pukul 5.30 pagi itu mengakibatkan Said Hassan yang berumur sekitar 60-an, meninggal dunia di tempat kejadian.Kejadian berlaku apabila forklift itu dipercayai tiba-tiba tumbang ketika ia sedang mengangkat sebuah mesin berat dan bahagian kepala pengendali jentera itu tersepit di sisi kiri bumbung forklift berkenaan.

Seorang pekerja kontrak maut selepas dihempap jentera forklift yang dikendalikannya di Pelabuhan Karamunting, Sandakan awal pagi ini

Menurut bomba operasi mengeluarkan mayat Said dijalankan dengan menggunakan sebuah lagi forklift.


Tanah runtuh: Pencawang TNB rosak, dua kenderaan dihempap pokok tumbang

SEREMBAN, 14 Jun- Hujan lebat berterusan selama beberapa jam sejak petang dipercayai menjadi punca kejadian tanah runtuh di Jalan Tun Dr Ismail, Taman Bukit Sentosa di sini malam tadi yang turut menyebabkan kerosakan pada sebuah pencawang Tenaga Nasional Berhad.Pegawai Operasi Balai Bomba dan Penyelamat (BBP) Seremban PGK II Jefri Uzus berkata sepasukan anggota dikerahkan ke tempat kejadian pada pukul 8.05 malam. “Pencawang tersebut mengalami kerosakan pada transformernya. Tanah runtuh itu turut menyebabkan pokok di kawasan sekitar tumbang dan menghempap dua kereta Mercedes Benz dan Volvo yang diletakkan berhampiran.“Bagaimanapun, tiada mangsa dilaporkan terlibat dan penduduk sekitar dinasihatkan sentiasa berwaspada dan melaporkan kejadian tidak diingini kepada pihak berkuasa dengan segera,” katanya dalam kenyataan di sini hari ini.

Dalam kejadian berasingan, Pegawai Operasi BBP Seremban 2 PGK II Harzizi Hasim memaklumkan sebuah bilik menggosok pakaian di asrama lelaki sebuah sekolah dekat sini mengalami kebakaran 40% kira-kira pukul 2.00 pagi tadi.Beliau berkata tiada mangsa dilaporkan terlibat dalam insiden berkenaan dan punca kejadian masih disiasat.


Raja Muda nasihat pengamal media jaga etika kewartawanan

KUALA PERLIS, 14 Jun- Media mempunyai peranan yang besar dalam membantu agensi menyampaikan maklumat yang sahih kepada masyarakat.Dalam melaksanakan tanggungjawab itu, etika kewartawanan perlu sentiasa diberi perhatian dan dijadikan keutamaan.Semua pengamal media hendaklah memastikan mereka sentiasa mengekalkan sikap profesional, berintegriti, menyalurkan berita yang adil, tepat dan cepat serta menyampaikan mesej yang positif kepada masyarakat dalam rangka mewujudkan generasi yang madani. Raja Muda Perlis,Tuanku Syed Faizuddin Putra Jamalullail bertitah jasa, kesungguhan, pengorbanan dan peranan pengamal media akan sentiasa dikenang dan dihargai rakyat.

(Raja Muda Perlis,Tuanku Syed Faizuddin Putra Jamalullail menyampaikan Anugerah Jasamu DiKenang kepada Shahidi Shahidan iaitu bekas Pengerusi Kelab Media Perlis (KEMPs/MAIPs)

Menjadi harapan negara agar media terus maju, relevan dan bersama-sama membantu membangunkan negeri dan negara.Baginda bertitah dalam Majlis Anugerah Media MAIPs 2022 yang berlangsung di Galeri Masjid Tuanku Syed Faizuddin Putra Jamalullail.Dalam Majlis Apresiasi berkenaan, Tuanku Syed Faizuddin dan Tuanku Hajah Lailatul Shahreen berkenan mengurniakan Anugerah Media MAIPs kepada agensi pengamal media di negeri ini.RTM menerima Anugerah Media Utama manakala Bernama menerima Anugerah Media Unggul.Bersempena Hari Wartawan Nasional (HAWANA) 2022, MAIPs dengan kerjasama Kolej Universiti Islam Perlis (KUIPs), Jabatan Mufti Negeri Perlis dan Persatuan Wartawan Perlis (PWP) turut menganjurkan forum khas bertajuk Amanah Menyampaikan Berita.


Kes denggi di Kedah meningkat 143.8% - Dr Othman

ALOR SETAR, 14 Jun- Kes denggi di Kedah meningkat sebanyak 143.8% sehingga 11 Jun lepas apabila merekodkan 490 kes berbanding 201 kes bagi tempoh yang sama tahun lepas.Pengarah Kesihatan negeri Dr Othman Warijo berkata satu kematian dicatatkan akibat denggi setakat ini manakala bilangan wabak meningkat kepada 55 kes berbanding hanya lapan bagi tempoh sama pada 2021."Daripada jumlah wabak yang dilaporkan ini terdapat tiga 'hotspot' yang telah berjaya dikawal, lapan wabak masih aktif manakala 44 wabak lagi telah tamat."Dalam tempoh itu, sebanyak 157,399 premis telah diperiksa dan 2,887 kompaun telah dikeluarkan di bawah Akta Pemusnahan Serangga Pembawa Penyakit (APSPP) 1975 dengan nilai lebih RM1.3 juta kepada pemilik premis yang terdapat pembiakan nyamuk Aedes," katanya dalam satu kenyataan hari ini.Sehubungan itu, Dr Othman berkata aktiviti kawalan dan pencegahan dijalankan bagi kesemua kes dan wabak denggi yang dilaporkan di semua lokaliti bagi memutuskan rantaian jangkitan.

“Antara aktiviti kawalan vektor yang dilakukan melibatkan pemeriksaan premis, semburan kabus, penghapusan tempat pembiakan dan pendidikan kesihatan akan dijalankan untuk setiap kes tunggal atau wabak.“Bagi mengekang denggi dari terus merebak, masyarakat perlu membersihkan kawasan persekitaran dan memusnahkan tempat pembiakan nyamuk Aedes, menggunakan semburan aerosol, menggunakan ubat pembunuh jentik-jentik, menggunakan repelan serta mendapatkan rawatan segera sekiranya mengalami demam, sakit sendi teruk dan ruam,” katanya.


Tokoh pendidikan, pengarah pertama ITM Tun Arshad meninggal dunia

KUALA LUMPUR, 14 Jun- Tokoh pendidikan negara Tun Arshad Ayub meninggal dunia pada pukul 2.06 pagi tadi.Mengesahkan berita pemergian itu, keluarga Allahyarham menerusi satu kenyataan berkata jenazah Allahyarham ketika ini masih lagi berada di hospital.Allahyarham sebelum ini dilapor dimasukkan ke Unit Rawatan Rapi (ICU) sejak Selasa lepas kerana masalah kesihatan.Arshad, 93, merupakan pengarah pertama Institut Teknologi MARA (ITM) sejak tahun 1967 sehingga 1975 yang kini dikenali sebagai Universiti Teknologi MARA (UiTM).Sepanjang hayatnya, Allahyarham menabur bakti di UiTM dan dilantik sebagai Pro-Canselor selain pernah dipinjamkan sebagai Timbalan Gabenor Bank Negara Malaysia dan memegang jawatan Timbalan Ketua Pengarah Unit Perancang Ekonomi, Jabatan Perdana Menteri.

Anak kelahiran Muar, Johor itu juga pernah bertugas sebagai Ketua Setiausaha Kementerian Perusahaan Utama, Kementerian Pertanian dan Kementerian Kemajuan Tanah dan Kemajuan Wilayah.Allahayarham juga aktif berkecimpung dalam dunia perniagaan serta menjadi ahli lembaga pengarah beberapa syarikat awam dan badan berkanun.


Penyebaran berita tidak benar antara cabaran utama dunia kewartawanan

KANGAR, 14 Jun - Penyebaran berita tidak benar atau berita palsu khususnya di media-media sosial kebelakangan ini mampu memberi kesan kepada masyarakat serta memberi kesan negatif sekiranya terus disebarkan.Walaupun ianya sukar untuk kita menapis berita-berita tersiar di media sosial namun sebagai pengamal media yang profesional mampu memainkan peranan penting menyiarkan berita yang sahih.Menteri Besar Perlis, Datuk Seri Man berkata, masyarakat perlu membezakan daripada segi kualiti dan nilai berita tersebut sebelum disebarkan.

(Antara wartawa-wartawan yang hadir di sini)

"Pengamal media di negeri ini disaran agar dapat mengekalkan profesionalisme dalam menyampaikan laporan berfaedah kepada masyarakat seterusnya menyekat permahaman negatif dalam masyarakat dalam menerima sesuatu berita yang tidak sahih berkenaan," katanya pada Majlis Sambutan Hari Wartawan Nasional (HAWANA) peringkat negeri Perlis di Kangar yang dianjurkan Persatuan Wartawan Perlis di sini.Seramai 30 pengamal media termasuk RTM hadir bagi menyokong usaha digerakkan Persatuan Wartawan Perlis.Datuk Seri Azlan turut menyampaikan anugerah tokoh wartawan negeri ini kepada bekas Ketua Biro Bernama Perlis, Allahyarham Adnan Jahaya yang diwakili oleh isterinya, Hasnah Hashim


34.275 Juta pokok sudah ditanam dalam kempen penghijauan Malaysia - Takiyuddin

KUANTAN, 14 Jun - Sebanyak 34.275 juta pokok merangkumi lebih 1,000 spesis ditanam di seluruh negara di bawah ‘Kempen Penghijauan Malaysia: Pokok Kita, Kehidupan Kita’, setakat 13 Jun lepas, kata Menteri Tenaga dan Sumber Asli Datuk Seri Takiyuddin Hassan.Beliau berkata jumlah itu bersamaan 34.28 peratus daripada sasaran 100 juta pokok yang perlu dicapai menjelang 2025 menerusi kempen yang dilancarkan secara rasmi pada Januari tahun lepas. "Saya menyeru supaya lebih banyak persatuan komuniti, badan bukan kerajaan (NGO), pihak swasta dan individu untuk sama-sama terlibat dan memainkan peranan lebih aktif kerana insentif pengecualian cukai telah disediakan untuk sumbangan kepada aktiviti konservasi dan Penghijauan Malaysia," katanya ketika berucap pada Majlis Perasmian Persidangan Perhutanan Malahysia Ke-19 di sini semalam.Majlis bertemakan 'Penyesuaian Perhutanan dengan Realiti Baharu' itu dirasmikan oleh Menteri Besar Pahang Datuk Seri Wan Rosdy Wan Ismail. Turut hadir Ketua Pengarah Perhutanan Semenanjung Malaysia (JPSM) Datuk Mohd Ridza Awang, Ketua Konservator Hutan, Jabatan Perhutanan Sabah Datuk Frederick Kugan, Pengarah Jabatan Hutan Sarawak Datu' Hamden (repeat: Hamden) Mohammad dan Pengarah Jabatan Perhutanan Pahang Datuk Dr Mohd Hizamri Mohd Yasin.

(Menteri Tenaga dan Sumber Asli Datuk Seri Takiyuddin Hassan-Foto Bernama)

Takiyuddin turut menyarankan kepada semua pihak supaya mengurangkan kebergantungan kepada aktiviti pengusahasilan hutan sebaliknya terus memperkasakan pelaksanaan Forest Beyond Timber seperti ekopelancongan, industri herba dan farmaseutikal. Ini selari dengan tumpuan masyarakat terhadap ekopelancongan selepas pandemik COVID-19 dan kementeriannya juga giat mempromosikan program berasaskan rekreasi sumber asli melalui peruntukan RM9 juta untuk program latihan semula dan peningkatan kemahiran yang diharap menjadikan jabatan perhutanan sebagai pakar bidang rekreasi sumber asli dan tropika dalam serta luar negara. Berhubung persidangan tiga hari bermula semalam itu, Takiyuddin berharap ia menjadi platform yang dimanfaatkan oleh Jabatan Perhutanan Semenanjung Malaysia, Jabatan Perhutanan Sabah dan Jabatan Perhutanan Sarawak untuk berkongsi amalan dan pengalaman terbaik dalam bidang seperti pengurusan hutan secara berkekalan, konservasi sumber biodiversiti, perubahan iklim, ekopelancongan dan industri berasaskan kayu.Sementara itu,  Wan Rosdy dalam ucapannya berkata Pahang mempunyai Hutan Simpan Kekal (HSK) berkeluasan 1.6 juta hektar manakala kawasan berhutan pula ialah seluas 2.04 juta hektar yang mewakili 57 peratus keluasan negeri menjadikan Pahang sebagai penyumbang terbesar kawasan berhutan di Semenanjung Malaysia. Wan Rosdy berkata daripada 2.04 juta hektar, sebanyak 32 peratus atau 645,751 hektar telah diwartakan sebagai Hutan Perlindungan yang langsung tidak boleh disentuh dan diusik, selain kerajaan negeri komited untuk mewartakan hutan di tebing sungai sebagai HSK melibatkan lebih 2,000 sungai sepanjang 12,000 kilometer. "Segala usaha dilakukan kerajaan Pahang tidak boleh dianggap mudah atau dipandang remeh. Ini adalah satu pengorbanan besar dan harus dipandang serius serta diberikan penghargaan sewajarnya oleh kerajaan Persekutuan. "Kerajaan Pahang amat berharap agar kerajaan Persekutuan dapat membangunkan satu formula yang adil dan mudah untuk menyegerakan proses bayaran pampasan secara tunai ke atas setiap jenis hutan sama ada ekologi-hutan perlindungan, hutan tadahan air atau sebagai habitat perlindungan hidupan liar dikekalkan. "Kawasan hutan simpanan kekal ini adalah kos lepas kepada kerajaan negeri," katanya yang menyifatkan permintaan itu sebagai permintaan munasabah. Pada majlis itu, Takiyuddin dan Wan Rosdy turut melancarkan buku bertajuk Thriving Our Green Heritage sempena sambutan 120 tahun JPSM yang merekodkan pencapaian pengurusan hutan untuk tatapan generasi akan datang. - BERNAMA


Ketibaan jemaah haji berperingkat menerusi pengurusan Lembaga Tabung Haji

MAKKAH, 14 Jun - Satu lagi kumpulan jemaah haji selamat tiba di Mekah dari Madinah.Kumpulan seramai 287 jemaah penerbangan KT08 itu bertolak dari Hotel Movenpick, Madinah pada pukul 2 petang semalam dengan menaiki tujuh buah bas dan tiba di Maktab 49 di Qasr Al-Janadriyah kira-kira pukul 9.00 malam tadi.Ketibaan jemaah disambut Ketua Rombongan Haji Malaysia, Datuk Seri Syed Saleh Syed Abd Rahman, pengurusan Tabung Haji dan Petugas serta wakil Syarikat Muassasah Tewafa Asia Tenggara.

(Ketua Rombongan Haji Malaysia, Datuk Seri Syed Saleh Syed Abd Rahman ketika bersama dalam menyambut rombongan haji Malaysia yang tiba di sini)

Menurut Ketua Rombongan Haji Malaysia Datuk Seri Syed Saleh Syed Abdul Rahman, kesemua mereka sudah mula bergerak ke Makkah secara berperingkat menerusi pengurusan Lembaga Tabung Haji (TH).Sehingga kini 2,227 jemaah haji Malaysia telah pun selamat tiba di Mekah.


TH sedia langkah pencegahan awal bagi penyakit berjangkit

MAKKAH, 14 Jun - Dalam usaha mencegah penyakit berjangkit terutamanya wabak COVID-19, Tabung Haji (TH) telah menyediakan beberapa langkah pencegahan awal bagi mengelakkan ia menular dan mengingatkan jemaah haji Malaysia terus mematuhi SOP yang telah diamalkan selama ini.Ketua Rombongan Haji Malaysia, Datuk Seri Syed Saleh Syed Abd Rahman berkata, selain menyediakan perkhidmatan menerusiklinik-klinik di hotel penginapan dan hospital di Tanah Suci, TH turut mewujudkan Pusat Rawat dan Rehat, ‘R & R’ di beberapa bangunan penginapan dan hospital berhampiran."Dan jumlah katil yang telah disediakan untuk kemungkinan ini ialah sebanyak 200 katil. Jadi ini satu perkara yang perlu ditekankan bahawa kita membuat pelbagai langkah-langkah pencegahan," katanya kepada pemberita.

(Fasiliti lengkap yang disediakan Tabung Haji bagi bersedia dalam mencegah segala penyakit berjangkit di sini)

Tambah Datuk Seri Syed Saleh, saringan awal COVID-19 turut dilakukan kepada Jemaah yang mendapatkan perkhidmatan kesihatan lain bagi meningkatkan kawalan kesihatan umum.Beliau turut menasihati Jemaah yang telah berada di tanah suci dan yang bakal tiba, untuk terus mematuhi SOP kesihatan Arab Saudi dan Malaysia terutama COVID-19 dengan memakai pelitup muka setiap masa agar sentiasa sihat dan cergas melakukan ibadah."Adanya musim haji sudah tentunya ramai daripada kalangan jemaah haji daripada pelbagai negara yang akan berada, berkumpul dan tertumpu di Makkah dan juga Madinah dan sudah tentunya dalam keadaan itu dalam keadaan sesak dalam keadaan ramainya orang, kemungkinan jangkitan COVID-19 ini mudah berlaku jadi dengan itu kita sentiasa menjaga diri kita supaya kita dapat sentiasa dalam keadaan sihat supaya kita dapat menyempurnakan ibadat haji kita dengan sebaik mungkin,".TH juga akan menyusun pergerakan Jemaah Malaysia dengan lebih teratur dan berjadual supaya dapat mengurangkan kesesakan sekaligus mengelak sebarang jangkitan wabak.Sehingga hari ini 4,670 jemaah haji Malaysia dari 17 penerbangan telah tiba di Tanah Suci.


Haji: Tiada penerbangan ke Madinah selepas Rabu ini

(Ketua Rombongan Haji Malaysia, Datuk Seri Syed Saleh Syed Abdul Rahman)

MAKKAH, 13 Jun- Tiada sebarang penerbangan membawa jemaah haji Malaysia akan mendarat di Madinah selepas Rabu ini

Ketua Rombongan Haji Malaysia, Datuk Seri Syed Saleh Syed Abdul Rahman berkata jadual penerbangan terakhir ke Madinah ialah pada Rabu ini melibatkan rombongan KT22.

Beliau berkata, manakala rombongan seterusnya (KT23) akan mula mendarat di Lapangan Terbang Antarabangsa Raja Abdulaziz di Jeddah bermula 20 Jun ini.Setakat ini seramai 4,670 jemaah haji Malaysia telah tiba di Tanah Suci menerusi 17 penerbangan.

Seramai 2,986 jemaah pula kini masih berada di Madinah manakala 1,684 telah berada di Makkah.“Jemaah yang telah memakai ihram dari tanah air lagi akan dibawa ke Makkah untuk melakukan umrah pertama, ” katanya kepada pemberita di bangunan yang menempatkan ibu pejabat Lembaga Tabung Haji (TH) dan penginapan jemaah, Abraj Al Janadriyah, di sini.Sementara itu, beliau memaklumkan, TH telah melakukan persediaan sebaiknya dalam berdepan dengan pelbagai kemungkinan akibat penularan COVID-19 dalam kalangan petugas dan jemaah.

(Pusat kesihatan TH disediakan di Makkah dan Madinah serta di setiap maktab (penginapan) dengan pasukan petugas yang terdiri daripada jururawat dan doktor)

Walaupun, bakal berdepan dengan situasi luar jangka, TH telah mengambil langkah pencegahan awal dengan melakukan pemantauan dari semasa ke semasa termasuk segera melakukan saringan ke atas mereka yang menunjukkan simptom wabak itu."Semasa musim haji sudah tentunya ramai jemaah haji daripada pelbagai negara yang akan berada, berkumpul dan tertumpu di Makkah dan juga Madinah."Sudah tentunya keadaan sesak dan ramai orang, kemungkinan jangkitan COVID-19 ini mudah berlaku jadi dengan itu kami sentiasa mematuhi kawalan kendiri supaya kekal sihat untuk menyempurnakan ibadat haji dengan sebaik mungkin," katanya.Tambahnya, pusat kesihatan TH bukan sahaja disediakan di Makkah tetapi juga di Madinah malah setiap maktab (penginapan) telah disediakan pasukan petugas yang terdiri daripada jururawat dan doktor.“Di Makkah kita juga telah mewujudkan klinik di setiap maktab (penginapan) yang mempunyai kira-kira 2,300 hingga 2,400 jemaah haji.“Klinik kesihatan ini juga antara usaha untuk menjaga kesihatan jemaah haji tetapi jika mereka memerlukan rawatan lanjut, mereka akan dibawa ke hospital berhampiran untuk rawatan lebih rapi,” katanya.


Haji: Bimbingan program ceramah, mantapkan rohani dan ilmu jemaah

MAKKAH, 13 Jun- Jemaah haji Malaysia, diberi taklimat serta bimbingan berterusan menerusi program-program ceramah yang dianjurkan sepanjang berada di Tanah Suci.Taklimat dan ceramah yang diadakan secara berterusan merupakan ulangkaji bagi memantapkan lagi rohani jemaah terutama sepanjang menjalani ibadah umrah dan  amalan-amalan lain sebelum menjelang masya’ir.  Bagi salah seorang jemaah, Abd Wahid Abu Bakar, siri ceramah yang banyak diatur pihak Tabung Haji TH sememangnya memberi manfaat terutama di sepanjang waktu berada di Tanah Suci."Banyak ceramah yang dapat kami ikuti, dan bantuan serta maklumat dan juga informasi yang boleh membantu kami menyempurnakan ibadah haji untuk tahun ini," katanya.Sementera itu, Muhammad Fadly Abdul Ghapor berkata, siri ceramah  diatur pihak TH sememangnya memberi manfaat terutama di sepanjang waktu berada di Tanah Suci "Penting dan bermakna sangat semua ceramah dan bimbingan sebab kami jemaah di sini dari semasa ke semasa sememangnya memerlukan maklumat yang tepat dan juga perkara-perkara penting yang perlu dimaklumkan dan dikemaskini," katanya kepada Berita RTM.Bagi Nor Amalina Roslan pula, walaupun telah menghadiri kursus haji, bimbingan di saat akhir semasa di Tanah Suci lebih banyak membantu pemantapan rohani dan kemahiran serta ilmu terutama yang penting dalam rukun ibadah berkenaan."Ssebelum ini kami pun dah ada kursus haji 2020, 2021 dalam talian dan ada bimbingan macam ni, ada setiap beberapa hari tu, cuma ini untuk memantapkan lagi mana-mana yang dah terlupa dan bagi mengelakkan terlepas pandang," katanya.

(Siri ceramah  diatur pihak TH sememangnya memberi manfaat terutama di sepanjang waktu berada di Tanah Suci)

Sementara itu, Norlizata Jaafar berkata, penerangan secara bersemuka menambah keyakinannya untuk menjalani ibadah dengan lebih sempurna."Selepas diberi ceramah secara terbuka dan bersemuka, jadi kita buat sendiri lebih yakin, Insya-Allah lebih sempuna, jika tak jelas boleh selalu bertanya," katanya. TH menyediakan kira-kira 8 modul taklimat dan ceramah berperingkat sepanjang jemaah berada di Tanah Suci dari mula tiba sehingga berakhir musim haji.Laporan Faisal Jamal dari Makkah.


Jemaah haji sembuh COVID-19 masih boleh ke Tanah Suci

KUALA LUMPUR, 13 Jun- Bakal jemaah haji yang telah selesai menjalani kuarantin selepas dijangkiti COVID-19 masih berpeluang untuk menunaikan ibadah haji selagi penerbangan terakhir belum berlepas. Menteri di Jabatan Perdana Menteri (Hal Ehwal Agama), Datuk Idris Ahmad berkata, ujian RT-PCR perlu menunjukkan keputusan negatif setelah kuarantin dan sebelum diatur mengikut slot penerbangan yang dijadualkan pihak Tabung Haj (TH). "Apabila buat ujian selepas tamat kuarantin dan telah negatif keputusan, Insya-Allah taiada halangan, boleh dimasukkan slot penerbangan ke Tanah Suci.Sebelum ini, tiga orang jemaah haji Malaysia kumpulan pertama disahkan positif COVID-19 selepas melakukan RT-PCR dan perlu menjalani kurantin mengikut tempoh ditetapkan Kementerian Kesihatan Malaysia, (KKM).Idris turut menyarankan semua jemaah menjaga kawalan kendiri bagi mengelakkan diri dijangkiti COVID sehingga menyebakkan mereka terlepas peluang menunaikan ibadah haji, pada musim tahun ini.Beliau ditemui selepas merasmikan Majlis Persidangan Pengerusi-Pengerusi Jawatankuasa Kariah Masjid dan Surau Jumaat Wilayah Persekutuan di Masjid Wilayah Kuala Lumpur, di sini.Turut hadir, Pengarah JAWI, Datuk Mohd Ajib Ismail.

(Idris Ahmad ditemui media selepas Majlis Persidangan Pengerusi-Pengerusi Jawatankuasa Kariah Masjid dan Surau Jumaat Wilayah Persekutuan di Masjid Wilayah Kuala Lumpur)

Sementara itu, beliau berkata, terdapat keperluan mengadakan projek rintis membabitkan golongan anak muda dalam usaha untuk mengimarahkan masjid dan surau solat Jumaat,Idris berkata dalam usaha itu, Jabatan Agama Islam Wilayah Persekutuan (JAWI) dan jabatan agama berkaitan perlu mempelopori program dengan mewujudkan seksyen khas bagi golongan muda untuk mengimarahkan tempat ibadah tersebut.“Cadangan projek rintis ini dilihat mempunyai potensi untuk mendekatkan anak muda kerana apabila golongan itu dilantik menjadi ahli jawatankuasa belia, hanya mereka yang lebih tahu keperluan melibatkan pemuda.“Saya akan memantau usaha ini setiap minggu termasuk mengadakan mesyuarat dengan mereka,”katanya.


Jemaah masjid, surau di Johor dibenar rapatkan saf

JOHOR BAHRU, 13 Jun - Jemaah masjid dan surau di Johor dibenarkan merapatkan saf mereka bagi solat berjemaah berkuatkuasa hari ini. Exco Hal Ehwal Agama Islam Negeri, Mohd Fared Mohd Khalid berkata SOP pelaksanaan solat berjemah tersebut turut diperkenan Sultan Johor, Sultan Ibrahim Sultan Iskandar sebagai Ketua Agama Islam Negeri. Aktiviti pengimarahan masjid dan surau termasuk kelas pengajian takmir, kuliah subuh, kuliah dhuha dan majlis zikir turut dibenarkan.  Selain membenarkan majlis perkahwinan di masjid dan surau yang mempunyai dewan serbaguna.

"Saya percaya sekarang pun tidak ada penjarakan sosial tapi kita pasti pelitup muka itu ada tapi untuk manfaat kebaikan bersama masing-masing harus berhati-hati."Kalau salam pun kita tidak galakkan dan saya percaya ini juga antara kaedah Jabatan Agama Islam cadangkan untuk kita masih kekal berwaspada," katanya di Pusat Islam Iskandar, di sini. Pada 28 Mac lalu, Johor membenarkan pelaksanaan solat berjemaah di masjid dan surau dengan cara merapatkan sejadah tanpa bersentuhan antara jemaah dalam fasa peralihan endemik.


Polis tahan lelaki ceroboh, lakukan khianat di kubur

BAGAN SERAI, 13 Jun- Polis menahan seorang lelaki kerana disyaki menceroboh dan melakukan khianat di kawasan tanah perkuburan di Kampung Jawa, Semanggol, di sini.Lelaki berusia 36 tahun itu ditahan pada 9 Jun lalu, hasil maklumat orang awam.Ketua Polis Daerah Kerian, Superintenden Mazuki Mat berkata, video insiden berkenaan yang berdurasi 1 minit 21 saat tular di media sosial pada 8 Jun lalu.Video tersebut memaparkan seorang lelaki sedang bertindak di luar kawalan dengan menceroboh dan melakukan khianat di kawasan tanah perkuburan.

(Tangkap layar video yang tular memaparkan seorang lelaki menceroboh dan melakukan khianat di kawasan perkuburan)

Semakan lanjut yang dijalankan mendapati, suspek tinggal berdekatan dengan kawasan berkenaan.Suspek turut direman lima hari bermula 10 Jun lalu bagi membantu siasatan.Kes disiasat di bawah Seksyen 297 kanun keseksaan iaitu pencerobohan di tempat-tempat perkuburan.


Johor benar ibadah korban di semua masjid, surau sempena Hari Raya Aidiladha

JOHOR BAHRU, 13 Jun- Kerajaan Johor membenarkan pelaksanaan ibadah korban termasuk aktiviti sembelihan, memotong, menimbang dan agihan dijalankan di semua masjid dan surau di seluruh negeri itu sempena Hari Raya Aidiladha tahun ini.Sebanyak 153 rumah penyembelihan berdaftar, 64 masjid dan 68 surau mendapat permit serta kebenaran melakukan ibadah korban di negeri itu. Exco Hal Ehwal Agama Islam Negeri, Mohd Fared Mohd Khalid berkata, permohonan mendapatkan permit bagi tujuan tersebut masih dibuka melalui pejabat kadi dan pejabat veterinar daerah. "Saya percaya dalam keadaan sekarang ini orang berlumba-lumba untuk mengimarahkan semula ibadah korban sebab dah banyak tahun kita agak terhad yang saya kira tahun ini akan berlaku penambahan yang besar walaupun harga korban agak sedikit naik tapi saya percaya ia berkadaran dengan keadaan semasa," katanya di Pusat Islam Iskandar, di sini.

(Mohd Fared Mohd Khalid, Exco Hal Ehwal Agama Islam Negeri)

Beliau turut menjangkakan bekalan haiwan korban tahun ini mencukupi dan mampu menampung permintaan tinggi.

Tahun lalu, bekalan haiwan korban adalah sebanyak 6,000 ekor.


RM528,000 untuk penyediaan pejabat PNK Beluran

BELURAN, 13 Jun - Persatuan Nelayan Kawasan (PNK) Beluran menerima peruntukan sebanyak RM528,000 bagi membeli sebuah bangunan kedai untuk dijadikan pejabat persatuan itu di sini.Menteri Pertanian dan Industri Makanan, Datuk Seri Dr Ronald Kiandee berkata kementerian menyalurkan peruntukan itu sebagai antara usaha kerajaan untuk memastikan bekalan makanan dari sektor perikanan terus terjamin."Ini merupkan langkah dan tindakan yang diambil kementerian agar nelayan melalui PNK akan terus berfungsi dan akan menjadi penghubung kepada kerajaan."Sektor perikanan mampu untuk bergerak ke arah tahap sara diri sebanyak 100 peratus dan pelbagai program serta pendekatan sektor ini terus dibangunkan agar negara tidak bergantung kepada bekalan import." katanya kepada pemberita selepas majlis penyerahan Elaun Sara Hidup Nelayan (ESHN) PNK Beluran di sini.


Tiga sahabat maut, kereta bertembung lori tangki minyak

TELUK INTAN, 13 Jun- Tiga maut manakala dua lagi parah dalam nahas membabitkan dua kenderaan di km7, Jalan Maharajalela-Teluk Intan, malam tadi.Dalam kejadian pukul 9.40 malam itu, S. Srinivasa Rao, 19 tahun, maut di lokasi kejadian manakala rakannya, M. Phooveandra dan K.C. Thinakaran, meninggal dunia ketika menerima rawatan di Hospital Teluk Intan.Ketua Polis Daerah Hilir Perak, Asisten Komisioner Ahmad Adnan Basri berkata, kenderaan yang dinaiki lima lelaki itu dalam perjalanan dari arah Hutan Melintang menuju ke Teluk Intan."Setibanya di lokasi kejadian, kenderaan tersebut hilang kawalan dan masuk ke laluan bertentangan sebelum dirempuh sebuah lori tangki yang tidak sempat mengelak.Akibat pelanggaran tersebut, tiga penumpang meninggal dunia manakala pemandu dan seorang lagi penumpang dalam kenderaan terbabit cedera parah," katanya.

(Keadaan kereta mangsa yang remuk selepas bertembung dengan sebuah lori tangki minyak)

Mayat kesemua mangsa dibawa ke Unit Forensik Hospital Teluk Intan untuk proses bedah siasat.Kes disiasat di bawah Seksyen 41 (1) Akta Pengangkutan Jalan 1987.


Program agroindustri di KV berpotensi besar untuk diteroka - Radzi

SANDAKAN, 13 Jun - Program pemerkasaan pertanian di Kolej Vokasional (KV) perlu dipergiatkan.Menteri Kanan Pendidikan, Datuk Dr. Radzi Jidin berkata program agroindustri yang ditawarkan KV mempunyai potensi besar untuk diteroka.Katanya, ketika ini pihak Kementerian Pendidikan (KPM) sudah mula melihat perkembangan program pertanian dengan tumpuan kepada pertanian bernilai tinggi.

"Susualan itu, KV Lahad Datu bakal menawarkan program bioteknologi bagi pengambilan akan datang. Dengan ini lebih banyak bidang kemahiran dalam pertanian yang ditawarkan," katanya menerusi hantaran di Facebook ketika mengadakan lawatan ke KV Lahad Datu.Tambah Radzi, antara program pertanian yang ditawarkan di KV pertanian ini, termasuk ternakan ruminan, ternakan poltri dan tanaman.


Lebih ramai usahawan bakal dilahirkan menerusi program Bizfrancais 2022

SEBERANG JAYA, 13 Jun- Perbadanan Nasional Berhad (Pernas) menyasarkan lebih ramai usahawan francais dilahirkan menerusi Program Bizfrancais 2022 yang dilaksana di beberapa negeri tahun ini.Timbalan Ketua Setiausaha (Pembangunan dan Keusahawanan), Kementerian Pembangunan Usahawan dan Koperasi (KUSKOP), Datuk Zamri Salleh berkata, program itu bertujuan membuka peluang kepada usahawan serta bakal usahawan dengan mendedahkan informasi terkini mengenai perniagaan francais di Malaysia."Program hari ini menghimpunkan 27 francaisor, syarikat prafrancaisor dan juga tujuh usahawan dalam bidang Perniagaan dalam Transformasi (BIT). Ini merupakan permulaan, kita akan bimbing mereka ke satu tahap sehingga mereka juga akan menjadi francaisor satu hari nanti," katanya dalam sidang media selepas merasmikan Program Bizfrancais Pulau Pinang di sini.

(Datuk Zamri Salleh, TKSU (Pembangunan dan Keusahawanan) KUSKOP)

Mengulas lanjut, beliau berkata industri francais di Malaysia berkembang pada tahap membanggakan apabila sebanyak 1,137 syarikat francais telah berdaftar setakat ini.

Daripada jumlah itu, 68 syarikat francais tempatan telah berjaya menembusi pasaran antarabangsa di 70 buah negara.Jelasnya, pencapaian itu membuktikan industri francais mendapat tempat dalam kalangan usahawan sebagai cabang perniagaan berdaya maju.


Pergiat usaha atasi kesesakan jalan raya dan pencemaran alam sekitar

KUALA LUMPUR, 13 Jun - Pengecualian cukai jualan kenderaan yang bakal berakhir hujung bulan ini tidak perlu dilanjutkan.Sebaliknya kerajaan perlu mengalihkan tumpuan kepada pemberian insentif yang membantu menyelesaikan masalah lain.Antaranya seperti kesesakan jalan raya dan pencemaran alam sekitar, demikian pandangan Penganalisis Industri Automotif, Hezeri Samsuri.

(Hezeri ketika ditemu bual dalam Program Selamat Pagi Malaysia di Angkasapuri)

"Kita patut lanjutkan tetapi untuk beberapa segmen pertama, sekarang kita ada masalah bekalan kenderaan dimana masalah dengan komponen-komponen. Jadi untuk mereka yang sudah tempah tetapi mereka tidak terima lagi kenderaan selepas 30 Jun, jadi kita perlu adil. Kemungkinan kita patut lanjutkan kepada mereka yang sudah buat tempahan sebelum 30 Jun. Pada masa sama kita sekarang mengalami masalah kesesakan jalan raya, yang membawa kepada masalah alam sekitar, jadi kita boleh lanjutkan inisiatif ini khusus kepada kenderaan mesra alam," kata Hezeri di sini. Memperincikannya Hezeri memaklumkan, jika pengecualian cukai jualan kenderaan tidak dilanjutkan ia tidak memberi impak ketara kepada jualan.Ini kerana permintaan pasaran sekarang dilihat cukup tinggi sehingga tidak mampu dipenuhi oleh pengeluar.


Projek tenusu berskala besar di Chuping kini pada peringkat dasar

CHUPING, 13 Jun - Pembangunan projek tenusu berskala besar di Lembah Chuping, Perlis berjalan lancar.Menteri Besar Perlis, Datuk Seri Azlan Man berkata projek yang menelan kos keseluruhan berjumlah RM4.2 billion itu ketika ini berada pada peringkat dasar sebelum kerja-kerja pelaksanaan fizikal dijalankan.Jelasnya, Memorandum kerjasama (MOC) antara Baladna Dairy Facility yang berpangkalan di Qatar dengan Felda Global Ventures (FGV) Holdings Berhad yang ditandatangani pada 2019 berjalan lancar seperti perancangan asal.

"Pada masa ini ada beberapa ujian terutama penilaian tertentu yang sedang dilaksanakan pihak Baladna dan FGV dalam projek ini. Saya yakin setelah keputusan pada penilaian itu selesai maka projek ini akan berjalan," katanya dalam sidang media, di sini.Tambah Azlan, Lembah Chuping juga terlibat dengan projek tanaman jagung bagi tujuan ternakan berskala besar menerusi Kementerian Pertanian dan Industri Makanan (MAFI). Ia bakal memberi impak positif sebagai sumber kekayaan baharu buat pemain industri terutamnya projek tenusu yang bakal direalisasiskan di Perlis.


KUSKOP sedia beri pinjaman kepada usahawan buku - Noh Omar

(Tan Sri Noh Omar berucap pada Majlis Penutupan Pesta Buku Antarabangsa Kuala Lumpur malam tadi/BERNAMA)

KUALA LUMPUR, 13 Jun- Kementerian Pembangunan Usahawan dan Koperasi (KUSKOP) sedia membantu usahawan buku yang memerlukan pinjaman sebagai usaha meringankan beban golongan itu.Menterinya Tan Sri Noh Omar berkata bantuan seumpama itu wajar memandangkan pengoperasian industri buku memerlukan kos bagi menyediakan kemudahan pengangkutan seperti lori dan alat percetakan.“Usahawan-usahawan yang terlibat dalam dunia usahawan buku ini, insya-Allah saya sebagai Menteri KUSKOP akan cuba memberi bantuan semampu boleh,” katanya ketika berucap di Majlis Penutupan Pesta Buku Antarabangsa Kuala Lumpur 2022 (PBAKL) di Pusat Dagangan Dunia Kuala Lumpur (WTCKL), malam tadi.Menurutnya, terdapat syarikat percetakan yang diberi bantuan peralatan, mesin pencetak dan peralatan periklanan sehingga RM500,000 berbentuk geran.“Jadi dengan agensi-agensi yang ada bawah KUSKOP, saya mengharapkan bahawa usahawan-usahawan yang terlibat dengan dunia buku agar tampil ke hadapan, anda semua adalah usahawan yang harus kita sokong,” katanya.

(Tan Sri Noh Omar ketika sesi bergambar bersama pemenang-pemenang Anugerah Reruai Terbaik Pesta Buku Antarabangsa Kuala Lumpur 2022 pada Majlis Penutupan Pesta Buku Antarabangsa Kuala Lumpur/BERNAMA)

Sementara itu, Noh berkata usahawan buku yang terkesan dengan bencana banjir boleh memohon pinjaman sehingga RM100,000 tanpa faedah.“Kita masih ada RM100 juta yang diberikan oleh kerajaan dan kalau ada golongan usahawan mikro yang terlibat dalam (bidang usahawan) buku dan sebagainya, yang masih terkesan dengan banjir, boleh datang berjumpa KUSKOP,” katanya. -BERNAMA


Warga K-KOMM perlu peka masalah rakyat

KOTA BHARU, 13 Jun- Pegawai dan warga kerja Kementerian Komunikasi dan Multimedia (K-KOMM) diseru meningkatkan prestasi serta peka terhadap permasalahan rakyat yang berlaku di peringkat akar umbi selain mengambil pendekatan proaktif mencari penyelesaian. Menterinya, Tan Sri Annuar Musa juga mahu warga K-KOMM mempersiapkan diri dengan pelbagai kemahiran dan maklumat untuk menangani sentimen yang dimainkan di media sosial. "Kita kena terima kewujudan media sosial dan memang kita membuat analisis sentimen setiap hari. Agensi dan jentera kerajaan mengambil kira kehadiran media sosial dan kitalah kena membaiki diri kita," katanya dalam sidang media di sini.

(Tan Sri Annuar Musa mahu warga K-KOMM mempersiapkan diri dengan pelbagai kemahiran dan maklumat)


Pembudayaan Islam di Johor merangkumi pentadbiran, pendidikan

(Datuk Seri Ismail Sabri (duduk, tengah) bergambar bersama Datuk Onn Hafiz Ghazi (duduk tiga, kiri) dan Senator Datuk Idris Ahmad (duduk tiga, kanan), pada Majlis Perasmian Pembukaan Tilawah dan Hafazan Al-Quran Peringkat Kebangsaan/BERNAMA)

JOHOR BAHRU, 13 Jun- Kerajaan Johor sentiasa menerapkan ajaran Islam, bukan sahaja dalam sistem pentadbirannya, tetapi juga pendidikan.Menurut Menteri Besar, Datuk Onn Hafiz Ghazi, pembudayaan ajaran Islam juga dipupuk secara konsisten menerusi pelbagai program berkaitan al-Quran."Pentadbiran agama Islam di negeri ini juga sentiasa dipupuk secara konsisten, banyak program Islam khususnya berkaitan Al-Quran dilaksanakan malah anak-anak di Johor turut dipastikan menerima pendidikan agama yang turut menyediakan pembelajaran Al-Quran dan sistem Sekolah Agama Johor juga telah berusia lebih 100 tahun," katanya ketika berucap di Majlis Tilawah dan Hafazan Al-Quran Peringkat Kebangsaan (MTHQK) di Pusat Islam Iskandar yang dirasmikan Perdana Menteri, Datuk Seri Ismail Sabri Yaakob.

(Datuk Onn Hafiz Ghazi berucap pada Majlis Perasmian Pembukaan Tilawah dan Hafazan Al-Quran Peringkat Kebangsaan (MTHQK) di Dewan Besar Pusat Islam Iskandar/BERNAMA)

Onn Hafiz turut menyatakan kesyukuran apabila Johor sekali lagi dipilih sebagai tuan rumah selepas kali terakhir pada 2012.Majlis Tilawah Dan Hafazan Al Quran Peringkat Kebangsaan berlangsung selama enam hari melibatkan 110 peserta.29 peserta Tilawah dan 81 peserta Hafazan Al-Quran.


Terapkan konsep Tasamuh dalam Keluarga Malaysia - PM

JOHOR BAHRU, 12 Jun- Perdana Menteri, Datuk Seri Ismail Sabri Yaakob menyarankan agar konsep Tasamuh yang menerapkan nilai toleransi serta kebersamaan dapat dipraktikkan Keluarga Malaysia seterusnya menjadikan masyarakat di negara ini menghargai dan memahami nilai perbezaan.  Konsep Tasamuh bukan sahaja sesuai diamalkan di dalam urusan ibadah tetapi juga dalam kehidupan sosial. "Dalam realiti Keluarga Malaysia yang terdiri daripada masyarakat berbilang kaum, sudah pasti kepelbagaian budaya dan adat resam menjadi satu keunikan yang perlu diraikan sekali gus mewujudkan masyarakat yang aman dan sejahtera. Mana-mana budaya yang tidak bertentangan dengan akidah Islam boleh disantuni tanpa sebarang stigma dan diskriminasi," kata Ismail sebelum merasmikan Majlis Tilawah dan Hafazan Al-Quran Peringkat Kebangsaan (MTHQK) 2022 di Dewan Besar Pusat Islam Iskandar, Johor Bahru, Johor.

(Majlis Tilawah dan Hafazan Al-Quran Peringkat Kebangsaan (MTHQK) 2022 berlangsung di Dewan Besar Pusat Islam Iskandar, Johor Bahru, Johor)

Tambahnya, Tasamuh adalah perkataan Bahasa Arab yang bermaksud 'toleransi' atau ‘berlapang dada’ dan terbuka dalam sebarang keadaan yang dihadapi.  Majlis turut dihadiri Menteri Besar, Datuk Onn Hafiz Ghazi dan Menteri di Jabatan Perdana Menteri, Datuk Idris Ahmad.  Dalam pada itu, Datuk Seri Ismail berharap kecanggihan kemajuan teknologi ketika ini membuka peluang untuk umat Islam meluangkan masa mendengar atau membaca Al-Quran.  Ditambah pula dengan kewujudan aplikasi al-Quran digital yang boleh dimuat naik dalam peranti seperti telefon pintar, tablet atau komputer riba.


Wujudkan kumpulan pemikir, tambah baik kandungan dan konsep program RTM

KUALA TERENGGANU, 12 Jun- Semua Jabatan Penyiaran negeri perlu aktif mempromosikan aktiviti bagi mendekatkan masyarakat untuk mengenali RTM sebagai badan penyiar utama.Ke arah itu, Ketua Pengarah Penyiaran, Datuk Che Roslan Che Daud mahu kumpulan pemikir negeri diwujudkan bagi menambahbaik kandungan program yang dirancang.Kewujudannya juga sebagai pemerhati bagi meningkatkan prestasi jabatan."Negeri-negeri perlu mewujudkan kumpulan pemikir masing-masing. Semua negeri, tak perlu ramai kumpulan pemikir ni, tak perlu ramai pilih yang bagus-bagus, duduk dengan kita supaya kita dapat tambah baik kandungan persembahan kita," kata Datuk Che Roslan ketika berucap pada Majlis Semarak Kasih di Jabatan Penyiaran Terengganu, di sini. Ketibaan beliau disambut Pengarah Penyiaran Terengganu, Sabri Mansor.Menerusi lawatan kerja selama dua hari ini, Datuk Che Roslan turut diberi taklimat mengenai perkembangan dan kejayaan yang dicapai RTM negeri.

(Ketua Pengarah Penyiaran, Datuk Che Roslan Che Daud sempat meluangkan masa dalam slot TerengganuFM bersama juruhebah bertugas)


PBS bantu pelajar kembangkan kemahiran diri, belajar dalam suasana kondusif - KPM

IPOH, 12 Jun- Keputusan untuk menghapuskan Pentaksiran Tingkatan Tiga (PT3) dan melaksanakan Pentaksiran Berasaskan Sekolah (PBS) membolehkan pelajar belajar dalam keadaan yang baik sekali gus dapat mengembangkan kemahiran diri mereka.  Timbalan Menteri Pendidikan, Datuk Dr Mah Hang Soon berkata PBS bukanlah sesuatu yang baharu dalam sistem pendidikan negara malah ia telah diperkenalkan sejak 10 tahun lalu.  Jelas beliau, setiap pelajar mempunyai kelebihan kemahiran diri yang perlu dikembangkan dan kerajaan tidak mahu mereka terkongkong dengan peperiksaan semata-mata.  "Kalau kita lihat banyak negara maju yang maju dalam bidang pendidikan, kita mahu membolehkan anak kita ini dapat membina dapat membangunkan kemahiran mereka bukan sahaja akademik semata-mata tetapi kemahiran dalam bidang yang lain," kata Dr Mah Hang Soon kepada pemberita RTM selepas merasmikan Pusat Penyelaras Barisan Nasional (BN) Ipoh Barat di Wisma Ehsan, di sini.

(Timbalan Menteri Pendidikan, Datuk Dr Mah Hang Soon menjelaskan perkara tersebut kepada RTM selepas merasmikanPusat Penyelaras Barisan Nasional (BN) Ipoh Barat di Wisma Ehsan, Ipoh)

Tambahnya, penilaian menerusi tiga komponen iaitu Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) serta Pentaksiran Psikometrik (PPsi) mampu memberi indikasi tepat bagi pencapaian dan kelemahan pelajar.  Terdahulu, Menteri Kanan Pendidikan, Datuk Radzi Jidin mengumumkan KPM memutuskan untuk memansuhkan PT3 bermula tahun ini dengan mengambil pendekatan memperkasakan PBS melalui Ujian Akhir Sesi Akademik.  Beliau berkata penilaian akan dibuat menerusi PBS di mana ia akan melibatkan bukan sahaja pelajar sekolah menengah iaitu Tingkatan 1, 2 dan 3 tetapi juga bagi murid-murid sekolah rendah Tahun 4, 5 dan 6.


Kerajaan pimpinan Ismail Sabri adalah paling stabil - Annuar Musa

KOTA BHARU, 12 Jun- Menteri Komunikasi dan Multimedia (MenKOMM), Tan Sri Annuar Musa menyifatkan kerajaan yang di bentuk di bawah pentadbiran Perdana Menteri, Datuk Seri Ismail Sabri Yaakob ketika ini paling stabil kerana mendapat dokongan semua pihak secara bertulis termasuk dari pembangkang.  Justeru itu, beliau melihat tiada keperluan untuk kerajaan terburu-buru membubarkan parlimen buat masa ini bagi membuka ruang kepada Pilihan Raya Umum (PRU) diadakan biarpun wujud desakan daripada segelintir pihak supaya berbuat demikian.  Sebaliknya, jelas Tan Sri Annuar, keutamaan perlu diberikan dalam merangka pelbagai inisiatif dan agenda membela nasib rakyat selari dengan apa yang dihasratkan Seri Paduka Yang di-Pertuan Agong.  "Kita memang dah masuk tempoh untuk Pilihan Raya Umum (PRU), jadi soal bila nak diadakan itu kita serah kepada YAB Perdana Menteri yang pastinya akan mengikut apa yang termaktub dalam perlembagaan. Selain itu, yang boleh saya katakan Perdana Menteri komited untuk terus melaksanakan politik kestabilan, politik transformasi dan seperti mana yang dititahkan Seri Paduka Baginda Yang di-Pertuan Agong berkali-kali termasuklah dalam ucapan hari keputeraan baru-baru ini supaya kerajaan terus fokus kepada agenda-agenda rakyat.Maka kerajaan ini tidak akan lari daripada tanggungjawab tersebut," kata Annuar bercakap kepada media selepas Majlis Perjumpaan Khas MenKOMM bersama Warga Jabatan Penerangan Malaysia Negeri Kelantan, di sini.

Mengulas lanjut, Tan Sri Annuar yang juga Ahli Parlimen Ketereh berkata proses pembubaran parlimen adalah hak mutlak Seri Paduka Yang di-Pertuan Agong dan ia seharusnya di fahami sebaiknya semua pihak.Beliau turut menegaskan tidak timbul isu kewujudan perjanjian persefahaman (MoU) 2.0 antara kerajaan dan pembangkang kerana perjanjian sedia ada mencukupi selagi mana kedua-dua pihak komited terhadap perkara-perkara terkandung seperti yang telah disepakati bersama.  Sementara itu, mengenai pertemuan diadakan, Tan Sri Annuar menyeru pegawai dan warga kerja di bawah Kementerian Komunikasi dan Multimedia (K-KOMM) supaya meningkatkan prestasi serta peka terhadap permasalahan rakyat yang berlaku di akar umbi selain mengambil pendekatan proaktif untuk mencari penyelesaian.  Pada masa sama, beliau mahu mereka agar mempersiapkan diri dengan pelbagai kemahiran dan maklumat untuk menangani sentimen yang dimainkan terutama di laman sosial.  "Kita kena terima kewujudan media sosial dan memang kita membuat sentimen analisis setiap hari tetapi agensi dan jentera kerajaan mengambil kira kehadiran media sosial kita lah kena memperbaiki diri kita," tambah Annuar. Majlis turut di hadiri, Ketua Pengarah Penerangan, Datuk Mohd Sukari Ab Hamid dan Pengarah Penerangan Negeri, Muhd Nor Aswadi Md Noor.


Penubuhan Jawatankuasa Kabinet Melindungi Golongan Rentan: Operasi pusat jagaan lebih tersusun, patuh SOP

(Gambar Hiasan/ Pusat jagaan warga emas)

KUALA LUMPUR, 12 Jun- Kesediaan Kementerian Pembangunan Wanita, Keluarga dan Masyarakat (KPWKM) membentangkan cadangan dan gerak kerja penubuhan Jawatankuasa Kabinet Melindungi Golongan Rentan kepada Mesyuarat Jemaah Menteri merupakan inisiatif terbaik dan wajar.Pensyarah Kanan Fakulti Teknologi dan Informatik Razak, Universiti Teknologi Malaysia (UTM), Dr Mazlan Ali berkata dengan adanya jawatankuasa berkenaan ia membolehkan gerak kerja lebih tersusun.Langkah itu juga memastikan kebajikan golongan tersebut daripada dimanipulasi dan dianiayai dalam pelbagai bentuk."Saya berpandangan bahawa melalui penubuhan jawatankuasa ini akan mengemaskinikan kerja dan perancangan untuk menyusun dan juga memastikan perjalanan misalnya pusat-pusat jagaan perlu mematuhi SOP dan kementerian perumahan boleh memastikan ataupun mengenakan satu peraturan bahawa premis yang akan digunakan oleh kumpulan rentan ini digunakan mengikut prosedur agensi seperti bomba misalnya boleh memainkan peranan ini," katanya.

(Pensyarah Kanan Fakulti Teknologi dan Informatik Razak, Universiti Teknologi Malaysia (UTM), Dr Mazlan Ali)

Namun, bagi memastikan pelaksanaannya berjaya dan berkesan, ia memerlukan kerjasama semua pihak agar golongan terbabit terus terbela.Semalam, Menteri KPWKM, Datuk Seri Rina Mohd Harun memaklumkan perbincangan awal dan sesi libat urus mengenai jawatankuasa tersebut juga telah selesai diadakan di peringkat kementerian dan agensi-agensi berkaitan.Penubuhan jawatankuasa tersebut akan meneliti secara menyeluruh isu berkaitan pusat jagaan termasuk pusat jagaan kanak-kanak, anak yatim, orang kurang upaya, warga emas serta pusat tahfiz.


Kenaikan kos haji diharap seiring kualiti perkhidmatan untuk jemaah

MAKKAH, 12 Jun- Kenaikan kos mengerjakan haji adalah bagi memastikan jemaah haji dapat melakukan ibadah dengan lebih selesa dan lancar terutamanya ketika Masya’ir.Selain ia berkait dengan situasi semasa termasuk kenaikan harga-harga barang.Ketua Rombongan Haji Malaysia, Datuk Seri Syed Saleh Syed Abd Rahman berkata peningkatan kos bukan didalam kawalan Tabung Haji namun pihaknya masih menanggung sebahagian kos keseluruhan, meskipun telah meningkat melibatkan kategori golongan yang ditetapkan.  "Perkara ini di luar kawalan kita seperti inflasi dan percukaian dan ini kita dapati bahawa kenaikan kos ini ketara ke semua barangan-barangan, semua perkhidmatan-perkhidmatan di arab saudi. bukan sahaja kos mengerjakan haji tetapi kos kehidupan harian," kata Syed Saleh kepada pemberita RTM selepas menyambut ketibaan kumpulan Jemaah haji KT04 seramai 291 orang di Maktab 50 di bangunan Land Premium di Makkah.

(Ketua Rombongan Haji Malaysia, Datuk Seri Syed Saleh Syed Abd Rahman memaklumkan perkara itu kepada media)

Paling penting katanya, peningkatan melibatkan penambahbaikan perkhidmatan bagi keselesaan jemaah haji di tanah suci.  Ia selaras dengan antara visi 2030 kerajaan Arab Saudi iaitu perkhidmatan terbaik tetamu Allah di tanah suci sama ada haji mahupun umrah.  "Masa di Arafah dan juga di Mina, dimana khemah-khemah di Arafah adalah khemah-khemah yang baru dan mempunyai penghawa dingin dan juga ada beberapa penambahbaikan lain yang sedang diusahakan oleh pihak Tabung Haji bersama dengan pihak Muassasah dan juga di Mina. Selain itu juga adalah apabila berada di Makkah mereka juga dapat perkhidmatan-perkhidmatan penjagaan yang lebih mesra dan lebih ramai pekerja-pekerja Muassasah berbanding tahun-tahun sebelum ini," tambah Syed Saleh. Antara kelebihan yang Malaysia perolehi kini ialah terpilih di antara lima negara didunia dalam program Makkah Route dimana jemaah tidak perlu melalui proses imigresen di lapangan terbang Madinah dan Jeddah yang memakan masa lama.  Bagi jemaah haji, Rafi Yaziz, Jamaluddin Mohd Noor dan Faizal Md Fison bersyukur kelancaran urusan ibadah haji yang dikelolakan pihak Tabung Haji."Perkhidmatan yang terbaik. Kita bersyukur la, semua urusan setakat ini lancar dan dipermudahkan. Sewaktu berada di Madinah selama 6 hari pun sama, alhamdulillah. Pergerakan kita semua, layanan dan makan minum semua baik. Alhamdulillah lah," kata Rafi Yaziz berkongsi pandangan bersama media RTM di tanah suci.

(Jemaah haji, Rafi Yaziz berkongsi pandangan kepada media RTM berhubung kelancaran urusan haji bagi tahun ini)

"Layanan yang diterima oleh kami sangat baik. Memang pengurusan yang bagus lah daripada Tabung Haji. Sampai sini pun dengan sambutan yang meriah macam ni untuk kami sekeluarga dan lain-lain jemaah," kata Jamaluddin kepada RTM. "Sekarang ni dengan COVID-19 masih lagi dalam endemik dan seluruh dunia pun masih rasa dia punya kesan tapi alhamdulillah la Tabung Haji berjaya memberikan perkhidmatan yang terbaiklah dalam mengawal dan menjaga serta menguruskan jemaah-jemaah haji," tambah Faizal kepada RTM.


Wanita hamil cedera digigit anjing jiran

KUALA LUMPUR, 12 Jun - Seorang wanita hamil cedera selepas diserang seekor anjing milik jirannya ketika cuba menghalang haiwan itu daripada menyerang anak-anaknya  di parkir sebuah kondominium di Batu 9, Cheras, petang semalam.Ketua Polis Daerah Kajang ACP Mohd Zaid Hassan berkata dalam kejadian 5.43 petang itu, wanita berusia 35 tahun itu diserang anjing jenis Labrador dan menerima  rawatan di Hospital Kajang, selain menjalani rawatan susulan di Animal Bite Clinic, Hospital Serdang, di sini.Beliau berkata, siasatan mendapati anjing tersebut adalah di bawah peliharaan seorang wanita Cina berusia 38 tahun yang juga merupakan penduduk di kawasan kondominium itu.“Pemilik telah cuai apabila terlepas tali pengikat hingga menyebabkan anjing bertindak luar kawalan," katanya dalam kenyataan hari ini.Mengulas lanjut, pemilik tidak mempunyai lesen yang sah untuk memelihara anjing tersebut dan kes kini disiasat di bawah Sekseyen 289 Kanun Keseksaan.

Beliau berkata kes disiasat di bawah Seksyen 289 Kanun Keseksaan dan jika sabit kesalahan boleh dipenjara sehingga enam bulan atau denda RM 2,000 atau kedua-duanya. Mohd Zaid menyeru orang ramai yang ingin memelihara anjing di mana-mana premis termasuk rumah persendirian, supaya mendapatkan kebenaran daripada pihak berkuasa tempatan serta memastikan haiwan peliharaan mereka dikawal rapi bagi mengelak kejadian yang tidak diingini.


Agong, Permaisuri zahir takziah kepada keluarga Abang Ahmad Urai

KUALA LUMPUR, 12 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan takziah kepada seluruh keluarga bekas Yang Dipertua Dewan Negara Tan Sri Abang Ahmad Urai Datu Abang Mohideen yang meninggal dunia tengah malam tadi. Menzahirkan ucapan sama menerusi catatan di Facebook Istana Negara ialah Raja Permaisuri Agong Tunku Hajah Azizah Aminah Maimunah Iskandariah.Al-Sultan Abdullah dan Tunku Azizah menzahirkan rasa sedih dengan pemergian Abang Ahmad Urai dan berharap seluruh keluarga Allahyarham sabar selain tabah menghadapi dugaan serta suasana sedih dan pilu itu.Selain itu, Seri Paduka berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin."Yang di-Pertuan Agong amat menghargai khidmat bakti, jasa serta pengorbanan Allahyarham dan menyifatkan pemergian Abang Ahmad Urai sebagai kehilangan besar kepada negeri Sarawak serta negara," menurut catatan itu.Abang Ahmad Urai, 89, meninggal dunia di Pusat Perubatan Normah Sarawak di Petra Jaya, Kuching pada kira-kira 12.30 tengah malam.Dilahirkan di Kuching pada 26 Jun 1933, beliau dilantik sebagai Yang Dipertua Dewan Negara menggantikan Tan Sri Benedict Stephens dari 12 Julai 1988 hingga 9 Julai 1990.

Sebelum itu, Allahyarham memegang jawatan Timbalan Yang Dipertua Dewan Negara dari 29 Julai 1985 hingga 10 Julai 1988.Abang Ahmad Urai juga pernah dilantik sebagai Ahli Dewan Negara pada 13 Nov 1984 selepas dipilih oleh Dewan Undangan Negeri Sarawak.Beliau juga pernah menyandang jawatan Menteri Muda di Kementerian Kebudayaan Belia dan Sukan pada 1976 di bawah kepimpinan Tun Abdul Rahman Yaakub.- BERNAMA


PGA8 berjaya patahkan cubaan seludup puluhan ribu cecair rokok elektronik

RANTAU PANJANG, 12 Jun- Tindakan licik penyeludup mengaburi pihak berkuasa dengan menggunakan lori syarikat kurier untuk menyeludup sebanyak 21,006 ratus botol cecair vape bernilai RM1.18 juta tumpas apabila perbuatan itu berjaya dikesan anggota Batalion 8 Pasukan Gerakan Am (PGA8) di Pos Simpangan, Tumpat, semalam.  Menurut Timbalan Komander Briged Tenggara Pasukan Gerakan Am (PGA), Asisten Komisioner Hakemal Hawari, ketika kejadian anggota bertugas menahan lori terbabit yang dipandu lelaki warga tempatan berusia 34 tahun.  Katanya, ketika pemeriksaan sedang dijalankan, anggota didatangi seorang lelaki berusia 20 tahun yang mengaku sebagai penerima barangan di dalam lori berkenaan.  "Setelah beberapa minit, telah datang seorang lelaki yang mengaku sebagai penerima kotak-kotak tersebut dan hasil daripada pemeriksaan di dalam kotak tersebut mendapati mengandungi pelbagai jenis perisa rokok elektronik. Pemeriksaan ke atas keseluruhan kotak tersebut mendapati sejumlah 21,006 unit cecair rokok elektronik ditemukan," kata Hakemal Hawari kepada pemberita RTM pada sidang media di Markas Taktikal Pasukan Gerakan Am (PGA) Lubok Stol, di sini.

(Timbalan Komander Briged Tenggara Pasukan Gerakan Am (PGA), Asisten Komisioner Hakemal Hawari memaklumkannya dalam satu sidang media)

Turut hadir, Pegawai Pemerintah PGA8, Superintenden Mat Shukor Yusof.  Anggota kemudian merampas lori dan barangan selain menahan dua lelaki berkenaan untuk dibawa ke Ibu Pejabat Polis Daerah (IPD) Tumpat bagi tindakan lanjut.  Jelasnya, dipercayai cecair vape berkenaan untuk diseludup ke negara jiran.  Kesemua cecair vape kemudian diserahkan kepada pihak Kementerian Kesihatan Malaysia (KKM) untuk disiasat dibawah Seksyen 6 Akta Racun 1952.  Dalam perkembangan sama, beliau turut berkongsi kejayaan PGA8 merampas 8,800 unit rokok elektronik bernilai RM220,000 di pengkalan haram Pok Leh, Kampung Tualang, Tumpat, semalam, pada pukul 3.30 petang. Menurutnya, anggota terserempak dua lelaki sedang memunggah kotak ke dalam perahu semasa rondaan sebelum mereka bertindak melarikan diri sebaik menyedari kehadiran anggota bertugas.  "Pemeriksaan kemudian dibuat mendapati terdapat rokok elektronik di dalam kotak berkenaan yang disyaki untuk diseludup ke negara jiran.  Anggota kemudia merampas barangan terbabit untuk dibawa ke IPD Tumpat bagi siasatan lanjut," tambahnya. Barang rampasan kemudian diserahkan kepada Jabatan Kastam Diraja Malaysia (JKDM) untuk disiasat dibawah Seksyen 135(1)(e) Akta Kastam 1967.


DBKL nafi lantik SCIB ganti tiang lampu

KUALA LUMPUR, 12 Jun - Dewan Bandaraya Kuala Lumpur (DBKL) hari ini menafikan laporan media yang mengatakan pihaknya melantik Sarawak Consolidated Industries Bhd (SCIB) untuk melaksanakan apa-apa kerja bagi pihak DBKL. "DBKL tidak pernah memberi kebenaran kepada mana-mana pihak bagi melantik SCIB atau mana-mana anak syarikatnya untuk melaksanakan apa-apa kerja bagi pihak DBKL," menurutnya dalam kenyataan hari ini.Sebelum ini media melaporkan SCIB melalui anak syarikat milik penuhnya, SCIB Properties Sdn Bhd, menerima surat lantikan bagi kontrak kejuruteraan, pemerolehan, pembinaan dan pengoperasian (EPCC) bernilai RM30.75 juta daripada Ennova Sdn Bhd membabitkan penggantian 200 unit tiang lampu di Lembah Klang untuk DBKL.Perkhidmatan kejuruteraan projek untuk penggantian tiang lampu pintar bersepadu DBKL itu dijangka bermula pada bulan ini dan berakhir pada Mei 2023.

Perkara itu mencetuskan komen beberapa pihak yang mempertikaikan nilai kontrak yang disifatkan tidak sepadan dengan kerja pembinaan yang dinyatakan dan meminta penjelasan DBKL berhubung perkara itu. - BERNAMA


Lawatan mengejut ke CIQ Johor Bahru, PM mohon fasiliti tergendala diperbaiki

JOHOR BAHRU, 12 Jun- Perdana Menteri, Datuk Seri Ismail Sabri Yaakob hari ini mengadakan tinjauan mengejut ke Kompleks Kastam, Imigresen dan Kuarantin, Bangunan Sultan Iskandar, Johor Bahru. Beliau turut disertai Menteri Besar Johor, Datuk Onn Hafiz Ghazi. "Semua kemudahan di kompleks berkenaan termasuk sistem pengangkutan awam dalam keadaan baik selepas beroperasi semula."Bagaimanapun terdapat kerosakan eskalator dan pintu automatik untuk pemegang pasport Malaysia," kata Ismail dalam satu entri di akaun Facebook rasminya. Beliau berharap kekurangan tersebut dapat diatasi segera demi kemudahan Keluarga Malaysia dan pengembara luar kerana kompleks berkenaan merupakan salah satu pintu masuk utama ke Malaysia.

Terdahulu, Sultan Johor Sultan Ibrahim Almarhum Sultan Iskandar berkenan menerima menghadap Perdana Menteri di Istana Bukit Serene.Berangkat sama Tunku Mahkota Johor Tunku Ismail Sultan Ibrahim. Datuk Seri Ismail Sabri turut diraikan dalam satu majlis santapan tengah hari bersama Sultan Ibrahim.

(Perdana Menteri, Datuk Seri Ismail Sabri Yaakob bersama melakukan lawatan mengejut ke Kompleks Kastam, Imigresen dan Kuarantin, Bangunan Sultan Iskandar, Johor Bahrudiiringi Menteri Besar Johor, Datuk Onn Hafiz Ghazi)


Polis tingkat kawalan sempadan, kekang penyeludupan ganja

DURIAN TUNGGAL, 12 Jun- Polis terus mempertingkat kawalan di sempadan negara khususnya sempadan Malaysia-Thailand bagi mengekang penyeludupan ganja ke negara ini.  Ia susulan kebenaran penanaman ganja di rumah untuk kegunaan sendiri di Thailand bermula 9 Jun lalu. Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, keputusan negara jiran itu dilihat bakal memberi cabaran baharu kepada Malaysia untuk membanteras penyalahgunaan dadah. "Memang akan menimbulkan keghairahan lebih di pihak kita mungkin penyeludup-penyeludup ini akan memudahkan pergerakan ganja kalau dah pun di 'legalise' halalkan sejak 9 Jun hari itu, satu pergerakan yang tiada had lagi itu mungkin semua akan tunggu di sempadan untuk masuk ke Malaysia. Maka kita pun akan mempertingkatkan lagi kita punya kawalan," katanya.  Ayob berkata demikian selepas merasmikan Seminar Isu Sosial Masyarakat 2022 di Universiti Teknikal Malaysia Melaka (UTeM), Durian Tunggal.

(Datuk Ayob pada Seminar Isu Sosial Masyarakat 2022 di Universiti Teknikal Malaysia Melaka (UTeM), Durian Tunggal/ FB U-TeM)

Dalam pada itu, bagi mengekang penyalahgunaan dadah, pihaknya telah mencadangkan kepada Kementerian Dalam Negeri (KDN) untuk memohon kepada Jabatan Peguam Negara bagi meminda akta berkaitan dadah berikutan kewujudan dadah jenis baharu yang tidak tersenarai dalam akta berkenaan.

Bermula 9 Jun lalu, penduduk Thailand dibenarkan menanam pokok ganja di rumah untuk kegunaan sebagai bahan makanan atau minuman selain dihisap di rumah sendiri.

Susulan itu, Thailand menjadi negara Asia pertama 'menghalalkan' penanaman ganja, dengan matlamat menjadikannya tanaman komersial yang boleh memacu industri pelancongan.


20% majikan di seluruh negara belum carum perlindungan pekerja - PERKESO

TAPAH, 12 Jun- Kira-kira 20% daripada 5,579 majikan di seluruh negara yang dilawati masih belum mendaftar dan mencarum perlindungan pekerja mereka di bawah Pertubuhan Keselamatan Sosial (PERKESO).  Ketua Eksekutif PERKESO, Datuk Seri Dr Mohammed Azman Aziz Mohammed berkata menerusi Ops Kesan yang telah dilancarkan Rabu lalu itu mendapati sektor perkhidmatan dan perniagaan runcit merekodkan angka paling tinggi yang tidak mendaftar.  Jelas beliau, sebanyak 833 kompaun berkaitan kesalahan majikan yang gagal melakukan caruman di bawah Akta Keselamatan Sosial Pekerja 1969 (Akta 4) dikeluarkan manakala 291 kompaun melibatkan Akta Sistem Insurans Pekerjaan 2017 (Akta 800).  "Sekiranya majikan ada mengambil pekerja, wajib mendaftar dan mencarum. Pekerja yang diambil bekerja wajib mendaftar dan mencarum kerana ini satu tanggungjawab yang mana kerajaan ingin membantu dan memastikan setiap pekerja ini mempunyai jaringan keselamatan sosial dan nasib mereka terbela jika berlaku hilang upaya sekiranya terbabit kemalangan," kata Dr Mohammed Azman kepada pemberita RTM selepas menghadiri majlis penutup Karnival Kerjaya Jamin Kerja negeri Perak 2022 di Kompleks Belia dan Sukan, di sini.

(Ketua Eksekutif PERKESO, Datuk Seri Dr Mohammed Azman Aziz Mohammed memaklumkan perkara itu kepada media semasa Majlis Penutup Karnival Kerjaya Jamin Kerja di Perak)


Malaysia- Arab Saudi setuju tingkat kerjasama dua hala dengan penubuhan SMCC

KUALA LUMPUR, 12 Jun- Malaysia dan Arab Saudi bersetuju meningkatkan lagi tahap kerjasama dua hala dengan menubuhkan Majlis Koordinasi Arab Saudi-Malaysia (SMCC).

Menurut Perdana Menteri, Datuk Seri Ismail Sabri Yaakob perkara itu merupakan antara isu yang dibincangkan semasa menerima kunjungan hormat Menteri Luar Arab Saudi Putera Faisal bin Farhan di Perdana Putra, Putrajaya, Rabu lepas. Menerusi catatan di laman Facebook rasmi hari ini, Ismail Sabri berkata selain itu, usaha untuk mengaktifkan semula inisiatif penubuhan Majlis Perniagaan Arab Saudi-Malaysia dalam masa terdekat serta isu-isu lain seperti kuota haji, pendidikan dan pelancongan turut dibincangkan dalam pertemuan itu.“Malaysia akan terus mengukuhkan lagi hubungan dua hala dan ekonomi melibatkan perdagangan serta pelaburan dengan Arab Saudi,” menurut catatan itu.Putera Faisal yang dalam lawatan rasmi dua hari ke Malaysia bermula 7 Jun lepas turut menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara.- BERNAMA